Teori Konspirasi Mengarut : Covid-19 Berpunca Dari Gelombang 5G

Sedarkah, sementara kita sedang berkurung di rumah di Malaysia - di United Kingdom tular satu teori yang mengaitkan teknologi 5G dengan jangkitan Covid-19.

KIsahnya, sebelum berlaku pandemik yang menyebabkan kematian ini lagi, sudah muncul pelbagai dakwaan serta penyelidikan mengkritik penggunaan teknologi komunikasi 5G dan kesannya pada manusia. Pakar-pakar profesional dan juga bukan profesional mengaitkan teknologi baru itu sebagai punca kepada masalah kesihatan orang ramai.

Dengan berlakunya pandemik Covid-19, tak susah pun untuk mana-mana pihak tidak bertanggungjawab mengaitkan kedua-duanya. Hasilnya, serangan sudahpun berlaku di United Kingdom melibatkan tiang-tiang telekomunikasi 5G yang dipasang. Ini kisahnya.

Semenjak diperkenalkan, teknologi gelombang komunikasi generasi ke-5 atau '5G' memang telah menjadi sasaran pihak-pihak tertentu yang mendakwa dengan bukti atau tiada bukti - teknologi gelombang yang digunakan mampu mengakibatkan masalah kesihatan teruk pada manusia.

Semua teknologi komunikasi seperti kita sudah ketahui menggunakan gelombang yang mampu menghasilkan radiasi elektromagnetik.

Bagaimanapun, berbeza dengan teknologi gelombang sebelum ini yang menggunapakai frekuensi tahap rendah - 5G akan menggunakan gelombang berfrekuensi tinggi bagi membolehkan proses penghantaran data secara konsisten.

Keupayaan gelombang 5G mempunyai kekuatan berlipat kali ganda lebih tinggi berbanding gelombang 4G, menggunakan gelombang bersaiz milimeter yang lebih mampat dan mampu menyimpan lebih banyak data dalam satu gelombang.

Bagi menghantar gelombang-gelombang itu secara konsisten, kekuatan gelombang atau frekuensinya perlu ditingkatkan. Ini adalah hujah serangan utama yang digunakan oleh golongan yang skeptikal terhadap teknologi 5G.

Individu-individu yang percaya dengan konspirasi 5G percaya : penggunaan gelombang yang tinggi dalam saiz yang rapat, akan menyebabkan berlakunya apa yang dikategorikan sebagai 'pencemeran elektromagnetik' atau 'electrosmog.'

Situasi 'electrosmog' merupakan kondisi di mana tubuh manusia terdedah dengan gelombang-gelombang yang sentiasa bergerak tanpa kita sedari, termasuklah gelombang yang sudah ada seperti dari peranti komunikasi kita sekarang, saluran elektrik, satelit dan sebagainya.

Disebabkan penggunaan gelombang 5G berkuasa tinggi dalam saiz yang mampat, pengkritik percaya gelombang itu mampu (pautan pdf) menyebabkan kerosakan pada bahagian kulit, mempercepatkan tahap kerosakan retina mata, memberi kesan pada operasi jantung, merosakkan sistem imunisasi manusia, melambatkan penumbuhan sel baru, mengganggu tumbuhan serta mengganggu ekosistem bumi.

Banyak hujah diutarakan, tetapi adakah semua tuduhan ini tidak berasas? Sebenarnya, ada asasnya dari segi saintifik. Tetapi artikel ini tidak bertujuan untuk menerangkan tentang isu tersebut.

Sudah mempunyai stigma-stigma tertentu - mudah untuk teknologi disebalik 5G menjadi sasaran utama untuk dikaitkan dengan pandemik Covid-19.

Individu-individu mula menyebut bahawa isyarat daripada menara pemancar Covid-19 merupakan penyebab utama virus disebarkan.

Apa yang lebih menakutkan, ada pihak mula menyifatkan pandemik Covid-19 yang sedang berlaku sebenarnya helah bagi menyembunyikan kesan buruk gelombang 5G, yang didakwa menjadi punca masalah kesihatan kepada semua pesakit yang dijangkiti.

Disebabkan oleh masalah ini, beberapa insiden buruk mula berlaku - khasnya melibatkan warga di United Kingdom.

Pengikut konspirasi yang taksub mula menyerang pemancar 5G yang dipasang di Liverpool, menyebabkan operator telekomunikasi Vodafone terpaksa mengeluarkan kenyataan merayu agar tindakan ganas dihentikan - selepas 3 menara pemancar milik mereka dibakar.

Walaupun teori mengaitkan Covid-19 dengan 5G sudah lama disebut, teori ini baru tular dalam skala besar minggu ini.

Semuanya dikatakan berpunca daripada satu perkongsian media sosial Facebook yang dibuat pada 10 Mac 2020. Pengguna Facebook yang menggunakan akaun atas nama 'Ben Mackie' menulis tulisan panjang tentang bahaya 5G serta hubungannya dengan Covid-19.

Hantaran itu yang dikongsi lebih 1,300 kali sebelum dipadamkan tular dan menjadi permulaan lebih ramai ahli masyarakat dunia mengaitkan Covid-19 dengan 5G.

Teori konspirasi itu kemudiannya meletup selepas selebriti terkenal dunia hiburan seperti M.I.A yang juga warga Britain, menulis di laman Twitter mengaitkan 5G dan Covid-19 serta mempersoalkan kenapa projek pemasangan pemancar 5G masih perlu dijalankan di Britain; sedangkan dunia sedang menghadapi pandemik.

Aktor terkenal Woody Harrelson (Hunger Games, Three Billboards Outside Ebbing, Missouri) memuat naik perkongsian mengaitkan Wuhan sebagai lokasi permulaan pemasangan pemancar 5G di China serta penyebab utama jangkitan - menyebabkan teori konspirasi ini mula diterima lebih ramai. (kemaskini - semua pautan perkongsian aktor itu sudah dipadamkan)

Disokong oleh 2 juta pengikut setia, perkongsian Harrelson mendapat liputan orang ramai dan media. Bagi yang mula percaya, mereka nampak logiknya kerana dilihat seiring dengan perkongsian awal yang dilakukan anggota 'Stop 5G UK' hampir sebulan sebelum itu.

Hasil daripada kekecohan yang melanda, beberapa pihak mula menaikkan kembali kenyataan-kenyataan yang telah disiarkan sejak tahun 2016 melibatkan perang dingin Russia dan Amerika Syarikat.

Kerajaan Russia menerusi agensi media pro-Russia menuduh sistem komunikasi 5G yang dibangunkan dengan kerjasama penuh Amerika Syarikat sebagai satu eksperimen yang sangat berbahaya kepada tamadun manusia.Apa pandangan anda dalam hal ini? Kongsikan dalam ruangan komen kami.


10 Filem Pandemik Wajib Tonton Ketika Perintah Kawalan Pergerakan Covid-19

Perintah Kawalan Pergerakan (PKP) yang diumumkan pada 16 Mac 2020 bagi membendung merebaknya pandemik Covid-19 adalah suatu inisiatif yang dilihat sedikit sebanyak memberi kesan kepada pergerakan orang ramai. Bagi mengisi masa lapang anda di rumah, iluminasi ingin berkongsi senarai 10 filem yang wajib anda tonton dalam tempoh PKP ini.

The Crazies adalah sebuah filem sains fiksyen seram Amerika yang diarah oleh Breck Eisner, dibintangi oleh Timothy Olyphant dan Radha Mitchell.

Selepas nahas sebuah kapal terbang, sejenis virus toksik mula tersebar di sebuah bandar pertanian. Para penduduk di kawasan Ogden Marsh, Iowa yang dijangkiti virus ini kemudiannya menjadi pembunuh yang sangat ganas. Sheriff David Dutton cuba untuk memahami situasi yang berlaku, sementara dia bersama isteri dan dua lagi yang lain bersatu demi kelansungan hidup.

Outbreak adalah sebuah filem di bawah arahan Wolfgang Petersen, dibintangi oleh Dustin Hoffman, Morgan Freeman dan lain-lain.

FIlem ini berkisar tentang wabak virus Motaba, yang seakan-akan virus Ebola. Wabak ini tersebar di Zaire dan kemudiannya sampai ke sebuah bandar kecil di Amerika Syarikat. Plot filem ini kebanyakannya berkisar di United States Army Medical Research Institute of Infectious Diseases dan bandar Cedar Creek, California.

Jalan cerita lebih fokus kepada usaha bagaimana para tentera dan agensi awam cuba untuk mengawal rantaian jangkitan wabak berbahaya ini.

Selepas pulang dari Hong Kong atas urusan perniagaan, Beth Emhoff meninggal dunia daripada sejenis jangkitan yang tidak diketahui. Anak lelakinya mati sehari kemudian. Suaminya, Mitch walau bagaimanapun seolah-olah imun daripada jangkitan tersebut. Tidak lama kemudian, penyakit ini mula terbebar luas.

Para doktor dan pihak berkuasa di Pusat Kawalan Penyakit Amerika Syarikat hanya menyedari tahap keseriusan jangkitan ini selepas beberapa ketika berlalu. Tindakan awal yang harus mereka lakukan adalah mengenal pasti virus yang menjadi punca jangkitan, dan kemudiannya mencari cara untuk melawannya, proses yang boleh memakan masa sehingga beberapa bulan.

Dengan penularan wabak ini, jutaan manusia di seluruh dunia mula terkesan, dan manusia mula menjadi panik. Dapatkah para saintis mencari penawar bagi wabak ini?

Flu adalah sebuah filem Korea Selatan arahan Kim Sung-su, dibintangi oleh Soo Ae dan Jang Hyuk sebagai watak utama. Plot filem Flu berkisar tentang wabak virus strain H5N1 yang membunuh penghidapnya dalam masa 36 jam. Wabak ini merebak secara meluas di daerah Bundang, Seongnam yang mempunyai populasi penduduk sekitar setengah juta orang, menyebabkan keadaan menjadi huru-hara.

Perfect Sense adalah sebuah filem drama bergenre fiksyen, sains dan romantik arahan David Mackenzie, dibintangi oleh Eva Green dan Ewan McGregor. Filem ini berkisar tentang sejenis wabak pelik yang mula tersebar ke seluruh dunia, yang mana manusia mula kehilangan salah satu dari derianya.

Pada mulanya, ianya merupakan wabak kehilangan bau. Terdapat 2 watak utama dalam cerita ini, gabungan seorang saintis dan tukang masak. Susan, seorang saintis yang cuba memahami tentang epidemik ini, manakala Michael, tukang masak yang menarik. Hubungan antara Susan dan Michael mula terbentuk ketika huru hara sedang berlaku. Persoalannya, adakah cinta mampu mengubah dunia?

Dawn of the Dead adalah sebuah filem seram aksi Amerika di bawah arahan Zack Snyder. Jalan cerita filem ini bermula dengan seorang watak bernama Ana yang pulang ke rumahnya di sebuah kawasan kediaman yang tenang, namun dia sangat terkejut keesokan harinya apabila suaminya diserang secara ganas oleh jirannya yang menjadi zombie.

Dalam huru-hara yang berlaku di kejiranan tersebut, Ana berjaya melarikan diri sebelum bertembung dengan seorang pegawai polis bernama Kenneth, bersama mereka lain yang terselamat. Kesemua mereka memutuskan bahawa peluang untuk hidup adalah dengan bertahan di sebuah pusat beli belah yang sepi iaitu Crossroads Shopping Mall.

Setelah barang makanan semakin berkurangan, kumpulan ini sedar bahawa mereka tidak boleh bersembunyi di sana selamanya, dan cuba mengatur sebuah pelan bagi menyelamatkan diri.

28 Days Later adalah sebuah filem thriller yang diarahkan oleh Danny Boyle, dibintangi oleh Naomie Harris, Christopher Eccleston, Megan Burns dan Brendan Gleeson. Plotnya berkisar tentang impak kerosakan yang berlaku selepas sejenis virus bahaya mula menjangkiti manusia, dana bagaimana watak-watak dalam filem ini melalui saat getir demi kelansungan hidup, selain terpaksa menghadapi pelbagai cabaran.

Children of Men ada sebuah filem thriller yang diarahkan oleh Alfonso Cuaron, diadaptasi daripada sebuah novel tahun 1992 iaitu The Children of Men. Filem ini berkisar sekitar tahun 2027, apabila kemandulan manusia selama 2 dekad telah menyebabkan masyarakat di ambang kehancuran.

Pendatang tanpa izin mencari perlindungan di United Kingdom, di mana kerajaan terakhir yang masih beroperasi pada ketika itu mengenakan undang-undang imigresen yang ketat terhadap pelarian. Watak seorang penjawat awam, Theo Faron yang dimainkan oleh Clive Owen cuba membantu seorang pelarian bagi menyelamatkan diri ketika huru hara.

12 Monkeys adalah sebuah filem fiksyen sains Amerika yang diarah oleh Terry Gilliam, diinspirasikan oleh sebuah filem pendek tahun 1962 iaitu La Jetee, dan dibintangi oleh Bruce Willis, Madeleine Stowe dan Brad Pitt.

Pada tahun 1996, sejenis virus yang boleh membawa maut telah menjangkiti manusia, sehingga hampir menghancurkan umat ini pada ketika itu. Bagi menyelamatkan diri, manusia terpaksa hidup di kawasan bawah tanah. Sebuah kumpulan yang dikenali sebagai the Army of the Twelwe Monkeys (Tentera 12 Monyet) dipercayai telah membebaskan virus itu secara sengaja.

Pada tahun 2035, seorang banduan bernama James Cole telah dipilih dan dilatih untuk dihantar ke masa lalu bagi mencari virus asal tersebut, dalam usaha membantu para saintis untuk menghasilkan penawar. Filem ini berkisar tentang usaha Cole dalam mencapai matlamat operasinya.

Filem Virus adalah sebuah filem thriller India berbahasa Malayalam hasil arahan Aashiq Abu, berlatar belakangkan wabak virus Nipah di Kerala. Seorang lelaki bernama Zakariya Mohammed telah dijangkiti virus yang tidak diketahui, sebelum dibawa ke Kolej Perubatan Kerajaan Kozhikode. Selepas menderita buat beberapa ketika daripada gejala virus berkenaan, dia kemudiannya meninggal dunia. Dia telah menjangkiti  seramai 18 orang, di mana 16 orang daripadanya meninggal dunia.

Filem diinspirasikan daripada kisah benar, berkisar tentang wabak virus ini di Kerala, dan mereka yang kental dan berani dalam usaha memerangi epidemik ini.


Bolehkah Haiwan Peliharaan Dijangkiti Virus Covid-19? Boleh!

Awal tahun lalu, ketikaa peringkat awal bermulanya jangkitan Covid-19 di Wuhan, China - banyak pihak melaporkan bahawa tidak ada sebarang bukti menunjukkan haiwan peliharaan mampu menjadi hos kepada virus tersebut.

Malangnya, selepas hampir 4 bulan kita semua berdepan penyakit ini, wujud pula bukti-bukti yang menunjukkan jangkitan bukan hanya berlaku daripada manusia ke manusia, malahan boleh juga berpindah daripada manusia ke haiwan.

Fenomena ini yang diistilahkan sebagai 'zoonosis songsang' (reverse zoonoses) merupakan sesuatu yang memang sudah diketahui berlaku melibatkan virus, tetapi agak mengejutkan kerana pengkaji tidak menyangka virus SARS-CoV-2 mempunyai kemampuan sedemikian.

Berikut adalah empat kes jangkitan terawal melibatkan haiwan, yang telah didapati berlaku di seluruh dunia membuatkan penyelidik di seluruh dunia menggaru kepala.

Pada 5 haribulan Mac 2020, pihak berkuasa Hong Kong melaporkan tentang penemuan jangkitan Covid-19 tidak kuat pada seekor anjing daripada baka pomeranian, dipercayai dijangkiti daripada tuannya seorang wanita berusia 60 tahun.

Kes itu merupakan kes pertama jangkitan Covid-19 ditemui pada haiwan, khasnya anjing. Anjing itu pula dilaporkan tidak menampakkan sebarang tanda sakit, sebaliknya kelihatan sihat seperti biasa. Disebabkan positif jangkitan, anjing itu terpaksa dikurung di pusat kuarantin sejak 26 Februari - memisahkan anjing itu dengan tuannya.

Selepas dibenarkan pulang ke pangkuan tuannya, anjing itu yang sudah pun berusia 17 tahun meninggal dunia. Setakat ini kematiannya dipercayai disebabkan oleh kemurungan terkurung sendirian tanpa tuan.

Pihak perubatan Hong Kong gagal mendapatkan kebenaran wanita itu yang telahpun pulih, untuk menjalankan autopsi bagi mengenalpasti punca kematian.

Selepas kes pertama melibatkan anjing yang positif jangkitan Covid-19, kes kedua melibatkan haiwan sama dilaporkan pada 20 Mac 2020.

Kali ini melibatkan seekor anjing dari baka German Shepherd selepas anjing itu dipercayai dijangkiti virus dari tuannya. Disebabkan penemuan itu, kedua-dua anjing yang ada di rumah tersebut di hantar ke pusat kuarantin termasuk seekor lagi anjing kacukan yang berusia 4 tahun.

Hanya anjing German Sherpherd yang berusia 2 tahun itu positif Covid-19 tetapi tetap tidak menampakkan sebarang simptom jangkitan.

Dalam kes jangkitan Covid-19 pertama melibatkan makhluk comel kucing di Belgium, kucing itu dilaporkan pada penghujung bulan Mac mengalami masalah pernafasan dan cirit-birit.

Kajian yang dijalankan ke atas sampel najis kucing itu mendapati wujudnya genome virus SARS-CoV-2 pada najisnya, menunjukkan ada kemungkinan virus itu mula mempunyai kemampuan menjangkiti kucing.

Kejadian itu dilaporkan berlaku selepas tuan punya kucing itu pulang daripada melancong di Itali dan disahkan menghidap Covid-19. Bimbang dengan situasi yang dihadapi, tuan punya kucing itu (yang dilaporkan telah sembuh) memberikan kerjasama menghantar sampel kajian kepada Fakulti Perubatan Veterinar di Liege.

Hasil kajian mendapati najis kucing itu mempunyai kandungan genome virus yang tingg. Nasib baiklah kucing itu pulih selepas 9 hari jangkitan direkodkan bermula.

Jangkitan terbaru setakat ini melibatkan harimau bernama Nadia, seekor harimau Malaya yang ditempatkan di Zoo Bronx New York.

Kes ini mencatat rekod sebagai kes pertama jangkitan Covid-19 ditemui bukan pada haiwan domestik dan yang pertama di Amerika Syarikat melibatkan haiwan.

Sama seperti kucing yang dijangkiti di Belgium, Nadia mula menampakkan tanda jangkitan, mengalami batuk kering dan masalah pernafasan. Jangkitan yang berlaku dipercayai bermula daripada salah seorang pekerja zoo yang dijangkiti tetapi tidak menampakkan sebarang simptom wujud jangkitan.

Selain Nadia, dua lagi harimau Siberia dan tiga ekor singa Afrika sudah mula menunjukkan simptom awal jangkitan Covid-19 tetapi setakat ini, hanya Nadia saja disahkan positif jangkitan.

Selaku badan utama kesihatan dunia, WHO sejak mula direkodkan menyebut risiko untuk berlakunya jangkitan kepada haiwan khasnya haiwan domestik, seperti kucing, anjing dan haiwan peliharaan lain tidak boleh berlaku - disebabkan oleh ketiadaan bukti ia benar-benar boleh berlaku.

Bagaimanapun, pendapat itu didapati telah ditarik balik WHO sendiri selepas World Organisation for Animal Health atau OIE mengeluarkan kenyataan, membenarkan kemungkinan berlakunya penyebaran virus daripada manusia kepada haiwan - berdasarkan kepada kes-kes yang telah berlaku di Hong Kong.

Laman web WHO yang pada awalnya memaparkan penjelasan tiada risiko jangkitan melibatkan haiwan didapati telah dikemaskini. Kenyataan awal telah dipadamkan seiring dengan penemuan-penemuan dan insiden baru yang berlaku.

Setakat apa yang kami tahu, empat kes ini merupakan kes terawal berlakunya jangkitan Covid-19 kepada haiwan.

Apa yang kita tidak tahu secara sahih adalah punca jangkitannya, sama ada datang daripada tuan punya haiwan peliharaan seperti tiga kes terawal atau pekerja zoo yang menjangkiti harimau.

Masih banyak soalan yang belum dapat kita jawab dalam isu ini. Kita sudah mengetahui secara kasar Covid-19 mampu menyerang haiwan.

Dua persoalan penting yang perlu kita perjelaskan segera sebelum terlewat - adakah haiwan yang dijangkiti mampu menjangkitkan virus kepada haiwan lain dan yang lebih penting, adakah haiwan domestik atau haiwan liar, mampu menjangkitkan virus kembali kepada manusia lain?

OIE Questions and Answers on the 2019 Coronavirus Disease (COVID-19)


Memahami Asal-Usul dan Makna Istilah 'Wabak' dan 'Plague'

Buka mana-mana portal berita dan media, kebanyakan wartawan dan penulis (termasuklah kami di Iluminasi) akan menggunakan istilah 'wabak' dalam merujuk kepada jangkitan penyakit Covid-19.

Agak sukar sebenarnya untuk kita mendifinisikan istilah sebenar yang akan digunakan dalam penulisan formal, kerana wujud beberapa percanggahan dari segi bahasa dalam mengklasifikasikan apa itu wabak dari segi Bahasa Melayu dan Bahasa Inggeris.

Mungkin ramai melabelkan Covid-19 sebagai wabak, tetapi dari segi kajian perubatan - wabak atau 'plague' sebenarnya mempunyai takrifan yang jauh berbeza. Covid-19 bukanlah satu wabak, kalau dinilai daripada bahasa Inggeris.

Cuba terjemahkan 'plague' ke dalam bahasa Melayu! Majoriti orang kita pasti akan menyebut terjemahannya adalah wabak. Istilah 'plague' sebenarnya datang dari istilah lama Yunani 'plaga' yang membawa makna memukul.

Dalam penyelidikan perubatan bahasa Inggeris - 'plague' tidak digunakan sewenang-wenangnya seperti mana kita menggunakan 'wabak' dalam bahasa Melayu. Ini kerana 'plague' mempunyai kriteria yang tetap dalam penggunaannya sebagai kriteria yang perlu dipenuhi, merujuk kepada jangkitan sesuatu penyakit.

Seandainya anda merujuk kamus bahasa Inggeris, istilah 'plague' sebenarnya merujuk kepada semua wabak jangkitan yang pernah berlaku disebabkan oleh jangkitan bakteria, yang dikenali sebagai 'yersinia pestis'.

Ini bermakna penggunaan istilah 'plague' daripada sudut sains, lebih sesuai digunakan bagi mewakili tiga jenis jangkitan yang berlaku disebabkan oleh bakteria tersebut iaitu 'bubonic plague, septisemic plague' dan 'pneumonic plague.'

Apabila berlaku wabak-wabak besar seperti wabak Black Death dan wabak Justinian yang berpunca daripada bakteria tersebut, masyarakat Eropah menamakan kedua-dua bencana itu sebagai 'plague' dan istilah itu masih terus dipakai sehingga kini.

Disebabkan oleh stigma masyarakat lampau serta kajian yang berjaya mengenalpasti peranan bakteria yang sama dalam wabak-wabak sebelum itu, penyelidik sains mengistilahkan 'plague' meletakkan kriteria sesuatu 'plague' mestilah disebabkan jangkitan bakteria tersebut sahaja.

Selain itu, 'plague' juga digunakan masyarakat Eropah zaman dahulu bagi mewakili bala yang dipercayai menimpa mereka disebabkan oleh balasan Tuhan - seperti apa yang direkodkan sebagai 'Plague of Egypts'; di mana berlakunya serangan serangga dan katak yang terlalu besar jumlahnya kepada masyarakat.

Setiap kali disebutkan perkataan 'plague', ada pihak menganggap bahawa istilah itu lebih sesuai dirujuk kepada bencana dan jangkitan penyakit yang telah berlaku lama dahulu, sehingga mengorbankan jutaan nyawa manusia.

Bagi menghormati semua kejadian yang lampau, definisi 'plague' dalam bahasa Inggeris dikekalkan seperti kepercayaan awalnya sementara penggunaan istilah lebih moden seperti pandemik (pandemic), endemik (endemic) dan epidemik (epidemic) digalakkan.

Tiga istilah itu bersifat lebih khusus dan tepat - berbanding 'plague' yang bersifat terbuka dari segi skop, tetapi terlalu eksklusif dari segi punca penyakitnya yang masih menyebut bakteria sebagai punca utamanya.

Atas dasar itu, majoriti penulis jurnal saintifik jarang sekali menamakan Covid-19 sebagai 'plague' sebaliknya menamakannya sebagai satu 'pandemic.'

Asal-usul perkataan 'wabak' sebenarnya diambil daripada perkataan Bahasa Arab وباء (waba') yang membawa makna sebuah jangkitan yang berlaku dalam peringkat global, mirip dengan pandemik.

Sekiranya anda rajin menelaah, pasti anda sedar banyak artikel bahasa Melayu yang menggunakan istilah 'wabak' dalam penulisan apabila merujuk Covid-19. Sekali lagi, kami mengangkat tangan mengaku kami pun serupa.

Pernahkah anda buka kamus dan melihat apakah definisi sebenar 'wabak' dalam kamus Dewan Bahasa dan Pustaka? Jika anda buka kamus, definisi wabak turut mempunyai masalah yang sama dengan istilah 'plague' - skopnya terlalu mencapah tanpa ada pengkhususan diberikan kepadanya dan bezanya, 'wabak' lebih bersifat terlalu umum.

Wabak boleh bererti 'kejadian diserang penyakit menular yg merebak dgn cepat di kalangan penduduk sesuatu kawasan' yang lebih mirip dengan sesuatu endemik atau epidemik.

Wabak juga boleh dikategorikan sebagai 'sejenis penyakit menular, berjangkit yang merebak.' Atas ketiadaan definisi yang jelas, banyak pihak mudah mencampur adukkan istilah; ada pihak menulis Covid-19 sebagai 'wabak' dan ada yang menulisnya sebagai 'wabak pandemik'.

Untuk mentakrifkan kesemua istilah memang sukar, kerana tidak ada tatacara penggunaan yang layak dikatakan salah antara satu sama lain. Selain itu maknanya yang membawa tahap berbeza-beza juga menambahkan lagi kepelbagaian penggunaan istilah 'wabak' dan 'plague'.

Jika anda ke Eropah dan bercakap tentang 'plague', masyarakat sana berkemungkinan besar akan memikirkan tentang sejarah wabak yang telah melanda mereka dahulu kala. Di Malaysia pula, bila bercakap tentang wabak - istilah wabak itu pula mampu merangkumi semua jenis jangkitan baik bersifat kecil, endemik, epidemik dan pandemik.

Kami ingin mencadangkan agar istilah 'pandemik' dipopularkan bagi merujuk kepada Covid-19, kerana sifat jangkitannya yang global. Penggunaan istilah yang lebih khusus serta lebih mudah difahami, mampu mengelakkan kekeliruan berlaku disebabkan hanya disebabkan isu bahasa.


Kisah Kejatuhan dan Kebangkitan Semula NOKIA

Sekitar penghujung tahun 1990an dan awal tahun 2000an, Nokia adalah sebuah jenama telefon bimbit yang sangat gah dalam kalangan pengguna. Sebut sahaja Nokia 3310, 3650, 7610 (Daun), N97 dan N-Gage, pasti ramai yang berasa nostalgia. Nokia hari ini hanya tinggal sejarah, yang akan terus dikenang dalam hari kebanyakan daripada kita.

Dalam masa kurang daripada satu dekad, Nokia jenama keluaran Finland muncul sebagai jaguh dalam revolusi telefon bimbit dunia. Syarikat ini berkembang dengan pantas untuk menjadi salah sebuah jenama paling dikenali dan berharga di dunia.

Ketika di kemuncak kejayaannya, Nokia memiliki perkongsian pasaran dunia yang sangat besar, melebihi 40 peratus.Perjalanannya untuk menjadi juara berlalu dengan mudah, begitu juga ketika kejatuhannya, apabila menjual perniagaan telefon bimbitnya kepada Microsoft pada tahun 2013.

Dengan kepimpinan yang muda dan bertenaga, kejayaan awal Nokia adalah hasil daripada pilihan pihak pengurusan syarikat yang mempunyai visi yang jelas dan berani dalam memanfaatkan teknologi sedia ada Nokia, pada ketika digitalisasi rangkaian telekom sedang berkembang pesat di seluruh Eropah.

Namun begitu, ketika pertengahan tahun 1990an, Nokia telah mengalami masalah rantaian bekalan, yang hampir-hampir menyebabkan kejatuhannya. Sebagai tindak balas, sistem dan proses yang lebih disiplin telah diwajibkan, menjadikan Nokia sangat efisyen dalam meningkatkan pengeluaran dan jualan, melebihi pencabarnya.

Antara tahun 1996 hingga 2000, jumlah pekerja di Nokia Mobile Phones (NMP) meningkat sebanyak 150 peratus kepada 27353, dengan peningkatan pendapatan kasar sehingga 503 peratus. Perkembangan pantas ini hadir dengan kos yang tersendiri. Kos tersebut adalah dalam bentuk tekanan kepada pengurus di pusat penyelidikan dan pembangunan (R&D), yang mengalami kesukaran untuk melakukan inovasi dalam masa yang singkat.

Mengetuai pasaran telefon bimbit selama hampir lebih satu dekad, Nokia tidak mempunyai pelan yang kukuh untuk masa depan, seperti berpuas hati dengan produk sedia ada. Ketika Apple melancarkan iPhone pada Januari 2007, sebuah telefon 'sentuhan' pertama, Nokia masih berbangga dengan produk siri-E nya.

Pada saat tersebut, definisi telefon pintar telah mengalami sebuah perubahan yang sangat besar, yang sangat tidak dijangka oleh ramai pihak, termasuklah Nokia sendiri. Kejayaan awal iPhone tidak memberi apa-apa impak mendalam kepada Nokia, namun lama kelamaan, Nokia mula terkesan. Dengan kehadiran pesaing lain seperti Samsung, Nokia masih gagal menyesuaikan diri untuk memahami kehendak pengguna.

Kejatuhan Nokia berlaku tanpa mereka sendiri sedari, dan dengan sangat pantas. Menurut nombor-nombor yang dikeluarkan oleh syarikat penganalisis, Gartner, perkongsian pasaran telefon pintar oleh Nokia pada tahun 2007 adalah sangat dominan, iaitu pada kadar 49.4 peratus. Tahun berikutnya, ianya berkurangan kepada 43.7 peratus, dan terus menurun tahun demi tahun, kepada 41.1 peratus, dan 34.2 peratus. Sehingga awal tahun 2013, jumlah itu berada pada kadar 3 peratus sahaja.

Ramai yang berpendapat bahawa kejatuhan Nokia pada awalnya adalah disebabkan oleh Symbian, sistem operasi jenama tersebut. Mereka seolah-olah 'terlupa' tentang kepentingan perisian (software), dan memberikan fokus kepada hardware semata-mata. Tidak seperti Nokia, Apple memilih untuk menambahbaik kedua-duanya, dan hasilnya, mereka kekal dominan sehingga ke hari ini.

Nokia sangat bergantung kepada Symbian sehinggalah mereka diambil alih oleh Microsoft. Namun perpindahan sistem operasi kepada Windows dilihat agak terlambat, kerana Apple dan Samsung sudahpun mendominasikan sistem perisian pada ketika itu.

Ketika mana Samsung melakukan pembaharuan terhadap produk telefon pintarnya tahun demi tahun, telefon Nokia-Window yang dilancarkan pada tahun 2011 ketinggalan dari segi teknologi asas untuk meningkatkan jualannya. Siri Nokia Lumia dilancarkan dengan penuh gah, namun tidak berjaya menarik hati para pengguna.

Antara sebabnya termasuklah rekaannya, yang mungkin dilihat kurang menarik, jika dibandingkan dengan telefon keluaran Samsung mahupun Apple. Jika fizikal luaran tidak diambil kira, teknologi telefon Nokia masih terkebelakang, daripada pelbagai segi.

Kejatuhan Nokia dalam dunia telefon pintar tidak boleh diterangkan hanya dengan satu jawapan yang mudah. Pengurusan syarikat yang lemah, struktur organisasi yang tidak berfungsi, birokrasi, persaingan dalaman, gagal melakukan inovasi mengikut trend, dan lain-lain adalah antara penyebab utama kejatuhan Nokia.

Melihat daripada perspektif luaran, kejatuhan Nokia adalah disebabkan oleh kegagalan untuk menyesuaikan diri dengan perubahan semasa, kekurangan penggunaan teknologi baharu yang lebih canggih dan inovasi yang tidak fokus serta sia-sia. Pengajarannya, untuk terus relevan dalam pasaran, sesebuah syarikat perlu menyesuaikan diri dengan perubahan trend semasa.

HMD Global ditubuhkan di Espoo, Finland, tempat kelahiran Nokia - pada tahun 2016 dengan matlamat untuk menghidupkan semula jenama telefon ini. Bagi mencapai cita-citanya itu, HMD menggaji bekas pekerja Nokia di bawah bumbungnya.

Startup ini sebenarnya dimiliki oleh sebuah dana persendirian yang dikenali sebagai SMart Connect LP, yang berdaftar di Luxemburg, di bawah pimpinan bekas eksekutif Nokia iaitu Jean-Francoise Baril.

Dengan barisan pimpinan eksekutif yang mantap sejak 2 tahun lalu, HMD memberi tumpuan secara eksklusif kepada kebangkitan semula jenama ini. Sejak penyertaan HMD, Nokia berjaya mengambil tempat dalam pasaran telefon harga pertengahan. Syarikat ini turut mula mengeluarkan model baharu bagi bersaing dengan jenama lain di pasaran, contohnya seperti Nokia 8 Sirroco, namun produk ini masih belum berjaya menarik perhatian umum.

HMD juga memperkenalkan semula beberapa telefon Nokia dengan reka bentuk klasiknya, seperti model ikonik 3310, lengkap dengan permainan popularnya iaitu Snake. Setahun kemudian, HMD menghidupkan semula Nokia 8810, model yang lebih dikenali sebagai telefon pisang.

Walaupun syarikat ini mempunyai permulaan yang baik, perjalanannya masih sukar. Pada tahun 2017, Arto Nummela, Ketua Pegawai Eksekutif (CEO) nya yang asal telah meninggalkan HMD. HMD yakin mereka mampu menerajui jenama Nokia dengan pimpinan sedia ada.

Semoga HMD berjaya menaikkan semula jenama Nokia ini ke persada dunia.


Asal-Usul Meme Kumpulan Penari Pengusung Keranda dari Afrika

Sejak kebelakangan ini, kita seringkali melihat video-video tular di sosial media yang kemudiannya diakhiri dengan meme sekumpulan pengusung keranda menari. Meme sebegini biasanya disertakan pada video-video yang memaparkan kegagalan seorang individu melakukan sesuatu perkara dan berakhiri dengan kecelakaan seperti terjatuh, tersembam ke atas tanah dan sebagainya.

Bagi yang tidak tahu, kumpulan penari dan pengusung keranda tersebut berasal dari Ghana dan budaya menari sambil mengangkat mayat ke tempat persemadiannya ini memang benar-benar wujud di sana.

Di peringkat global, meme kumpulan penari pengusung keranda ini juga dikenali sebagai Dancing Pallbearers atau Dancing Coffin. Walaupun meme ini tiba-tiba popular sekitar hujung Februari, video kumpulan tarian pengangkat keranda dari Ghana ini sebenarnya sudah wujud sejak 2015 namun tida dijadikan meme.

Video pertama dari tiga video yang paling popular berkaitan dengan trend ini telah dimuat naik ke YouTube oleh pemilik akaun bernama Travelin Sister pada 22 Januari 2015. Video tersebut menggambarkan fenomena tarian pengusung keranda di Ghana.

Video tersebut menerima lebih daripada 2.9 juta tontonan dalam tempoh lima tahun. Sebuah lagi video oleh BBC News Africa telah dimuat naik ke YouTube pada 27 Julai 2017. Video tersebut rmenerima lebih 681,000 tontonan dalam tempoh tiga tahun.

Video ketiga, yang menggambarkan kumpulan pengusung keranda ini tanpa sengaja menjatuhkan keranda semasa tarian mereka. Ia mula dikongsi di Facebook oleh pemilik akaun bernama Bigscout Nana Prempeth pada 2 Mei 2019 dan memperoleh lebih daripada 2,900 reaksi, 4,600 perkongsian dan 350,000 penonton dalam satu tahun.

Pada 3 Mei 2019, video itu dimuat naik ke YouTube di mana ia menerima lebih daripada 725,000 tontonan dalam satu tahun. Namun, hanya pada tahun 2020 sahaja ia dijadikan meme.

Di Ghana, terdapat peningkatan budaya ahli-ahli keluarga si mati akan mengupah sekumpulan pengusung keranda professional  sambil mengusung mayat si mati ke tempat persemadian mereka. Sekali lihat, majlis pemberian kehormatan terakhir ini sangat meriah umpama satu perayaan.

Apabila disebut tarian, maka ia benar-benar adalah sebuah tarian yang menghiburkan. Kumpulan penari ini akan bertepuk tangan, memusingkan badan, mengangkat dan menurunkan keranda dan sebagainya.

Benjamin Aidoo, individu yang mengetuai kumpulan ini dipercayai merupakan pencetus kepada fenomena ini. Beliau telah bertanggungjawab menambahkan koreografi dalam upacara mengusung keranda ini agar ianya lebih meriah. Kebiasaannya, beliau akan bertanya kepada kliennya sama ada hendak menambah tarian dalam upacara mengusung keranda atau tidak.

Video-video popular yang memaparkan tarian kumpulan pengusung keranda ini merupakan video yang memaparkan majlis pengebumian ibu kepada seorang individu bernama Elizabeth Annan.

Elizabet Annan bersetuju dengan tawaran kumpulan pengusung keranda ini melakukan tarian kerana mahukan ibunya mendapat sesuatu yang istimewa sebelum menghadap penciptanya. Ianya seolah-oleh ibunya pergi buat selama-lamanya dengan penuh kegembiraan.

Sehingga kini, syarikat pengusung keranda milik Benjamin Aidoo sudah mendapat lebih 100 tawaran untuk melakukan tarian sambil mengusung keranda ini. Malah, permintaan terhadap servis mereka juga semakin meningkat saban tahun. Di negara yang tinggi kadar pengangguran seperti Ghana, perkhidmatan seperti ini secara tidak langsung merupakan satu tawaran pekerjaan yang tidak boleh ditolak.

Walau bagaimanapun, hanya golongan yang berkemampuan sahaja mampu mendapatkan servis ini. Di Ghana, kebiasaannya majlis pengebumian dan memberi kehormatan terakhir kepada mayat mengambil masa selaman 3 hari dan adakalanya perbelanjaannya cukup mahal, umpama perbelanjaan untuk sebuah majlis perkahwinan.

Setelah anda menonton video-video di atas, maka ketahuilah anda bahawa muzik latarbelakang asal pada video tarian pengusung keranda bukanlah seperti muzik yang didengari dalam versi meme.

Video tarian pengusung keranda telah dijadikan meme setelah muzik latarbelakangnya disunting dan dimasukkan dengan lagu electronic dance music (EDM) berrtajuk "Astronomia" hasil karya Tony Igy.

Video pertama yang memaparkan video tarian pengusung keranda yang disunting dengan lagu "Astronomia" tidak dikenalpasti. Pada 26n Februari 2020, seorang pengguna TIktok @lawyer_ggmu (sebelum itu menggunakan nama @khvichagogava) memaparkan sebuah video meme tarian pengusung keranda ini.

Ianya dipercayai merupakan video terawal yang memaparkan video meme ini. Video tersebut telah mendapat 4.5 juta tontonan dan 474,700 "like" dalam tempoh 1 bulan. Daripada situ, idea tersebut telah diambil dan dijadikan meme untuk video-video lain di TikTok.


6 Cara Mudah Tentukan Berlian Tulen Atau Tidak Di Rumah

Di antara 1 dan 3 bilion tahun yang lalu sekitar 300 di bawah permukaan Bumi, kebanyakan daripada berlian semula jadi di dunia ini terhasil.

Berlian diperbuat daripada karbon tulen dan terhasil di bawah tekanan dan suhu ekstrem untuk tempoh yang lama.

Untuk terbentuk, atom-atom karbon dimampatkan sehingga ia mula membentuk struktur kristal dengan suhu sekitar 400 darjah Celcius dan tekanan 430,000 paun per inci persegi.

Seiring waktu, berlian-berlian yang berada di dalam Bumi ini bergerak ke permukaan, sama ada melalui letusan gunung berapi atau pergeseran zona subduksi, yang boleh membawa bahagian mantel Bumi atas ke permukaan di mana berlian dapat digali.

Berlian pertama ditemui manusia adalah sekitar 2.500 tahun yang lalu di India dan sejak itu ia telah membuatkan manusia terkesima dengan kecantikannya.

Berlian-berlian semulajadi di Bumi paling banyak berpusat di negara-negara seperti di Rusia, Bostwana, Angola, Kanada dan Afrikan Selatan.

Disebabkan permintaan yang tersangat tinggi terhadap permata berharga ini dan harganya yang terlalu mahal, terdapat banyak bentuk sintetik yang diperbuat daripada karbon (dalam makmal) atau dihasilkan daripada bahan yang hampir serupa dengan penampilan dan kualiti berlian.

Kemahiran hebat dalam menghasilkan berlian buatan dalam makmal ini membuatkan kita sangat sukar untuk membezakannya dengan berlian tulen.

Sesiapa yang biasa menghabiskan masa dalam melakukan kajian atau membeli berlian semestinya mengetahui istilah kubik zorkonia. Kubik zirkonia adalah antara salah satu jenis berlian bukan semula jadi, bersama-sama berlian buatan manusia, zirkon, moissanite, nilam putih, garnet kaca dan sintetik, serta yang lain.

Sebelum kita mempelajari cara untuk membezakan berlian tulen dengan yang palsu atau buatan, adalah penting untuk kita memahami tentang permata-permata palsu ini.

Sejak tahun 1954, manusia telah menghasilkan berlian komersial secara artifisial dengan meniru tekanan dan suhu mantel Bumi di dalam makmal.

Walaupun bagaimanapun, percubaan sebelum itu telah dilakukan pada lewat abad ke-19 di mana Tracy Hall merupakan penyelidik pertama yang berjaya melarutkan karbon dan kemudiannya merangsang pertukarannya menjadi berlian.

Berlian yang dihasilkan dalam makmal ini mempunyai ciri-ciri fizikal seperti berlian semula jadi tetapi ia jauh lebih "muda".

Berlian juga boleh dihasilkan dengan menggunakan proses pengendapan yang dikenali sebagai CVD. Dalam proses ini, lapisan filem berlian didepositkan di atas substrat silikon untuk membentuk berlian yang kelihatan seperti berlian sebenar sehinggakan hanya mesin canggih sahaja dapat membezakannya.

Ini adalah bentuk kristal kubik sintetis dari zirkonium dioksida, sejenis batu yang keras dan biasanya tidak berwarna yang kelihatan hampir sama dengan berlian. Ia merupakan pengganti yang paling biasa digunakan bagi berlian.

Kubik zirkonia dihasilkan secara komersial pada tahun 1976 dan sangat tahan lama, murah serta mempunyai penampilan yang sangat mirip dengan berlian.

Tak seperti kubik zirkonia, zirkon bukanlah batu permata sintetik tetapi sebenarnya merupakan antara salah satu batu berharga tertua di Bumi.

Ia merupakan berlian tiruan yang paling popular dan mempunyai kilauan serta pantulan dalaman yang sama dengan berlian tulen.

Walaupun kekerasannya kurang berbanding kubik zirkonia, zirkon adalah batu yang sangat cantik sehinggakan ia boleh menipu mata anda sebagai berlian.

Ada banyak batu permata sintetik dan semula jadi yang boleh meniru penampilan serta efek berlian, termasuk moissanite sintetik, berlian hibrid, safir putih, spinel, garnet sintetik malah kaca biasa.

Dengan wujudnya terlalu banyak berlian buatan dan tiruan di pasaran, proses membeli berlian sebenar sangatlah mencabar dan menakutkan. Dari mata kasar, hampir kesemua daripada kita tidak dapat membezakan batu-batu permata ini.

Namun naib baik ada beberapa ujian yang mudah serta cara profesional untuk menentukan sama ada berlian anda adalah tulen atau tidak.

Cara yang paling mudah dan boleh diharapkan untuk menentukan ketulenan berlian sudah tentunya dengan membawa berlian anda ke tukang emas yang mempunyai penguji berlian, antara salah satu alat untuk mengukur kualitinya.

Berlian mengalirkan haba dengan cara yang berbeza daripada batu permata lain, kubik zirkonia atau sintetik tiruan. Jadi, mesin penguji berlian ini akan mengukur betapa cepatnya haba bergerak melalui batu permata dan dapat menentukan sama ada ia tulen atau tidak.

Berlian buatan manusia yang mana terdiri daripada karbon akan memberikan hasil positif apabila diuji menggunakan cara ini, jadi cara lain boleh dilakukan.

Dengan menggunakan "loupe", sejenin kanta pembesar tangan yang direka khas untuk batu permata, tukang emas dapat mengesan sebarang cantuman di dalam batu tersebut.

Cantuman ini adalah kecacatan halus yang berlaku dalam berlian semulajadi, namun ia tidak ada dalam berlian buatan manusia walaupun kelihatan seperti tulen.

Jika anda tidak mahu membelanjakan want atau masa untuk ke kedai emas, terdapat beberapa cara yang menarik untuk menguji di rumah sama ada berlian ada tulen atau tidak.

Walaupun cara ini tidak begitu berkesan untuk berlian buatan manusia, namun ia boleh membezakan kubik zirkonia atau berlian tiruan yang lain. Untuk ujian ini, anda perlukan gelas yang berisi air.

Berlian tulen akan tenggelam ke dasar gelas disebabkan oleh ketumpatannya manakala kebanyakan tiruan akan terapung, tenggelam perlahan-lahan atau melayang-layang di tengah-tengah air.

Ambil suratkhabar dan lalukan berlian tulen anda di atas tulisan yang ada, dan dakwat tersebut akan menjadi kabur sepenuhnya. Jumlah permukaan yang banyak pada berlian dan kualiti pantulannya akan membuatkan anda tidak dapat melihat menembusinya.

Jika anda melakukan perkara yang sama menggunakan berlian palsu, anda masih dapat melihat tulisan tersebut walaupun ia sedikit kabur.

Jika anda panaskan berlian tulen selama 20 hingga 30 saat, dan kemudiannya memasukkan ke dalam gelas berisi air, ia tidak akan rosak.

Tetapi jika anda melakukan perkara yang sama terhadap berlian palsu, haba dari api akan meningkatkan tenaga dalaman batu tersebut. Jadi jika anda memasukkannya ke dalam gelas berisi air, retakan dalaman akan berlaku dan menjadi kabur.

Menggosokkan kertas pasir pada berlian tulen tidak akan meninggalkan sebarang kesan kerana berlian asli sangat tahan lama dan merupakan mineral paling keras yang pernah ditemui.

Sebaliknya, kesan calar akan terhasil pada berlian palsu jika digosok dengan kertas pasir.

Jika anda memiliki lampu ultraungu, maka proses mengenalpasti berlian tiruan adalah sangat mudah.

Sekitar 30% daripada berlian akan bersinar biru di bawah lampu ultra ungu, walaupun permata yang berkualiti tinggi tidak akan menghasilkan pancaran UV.

Sebaliknya, berlian palsu akan bersinar dalam pelbagai warna atau langsung tidak menunjukkan sebarang tindakbalas.

Walaupun ujian ini tidak 100% tepat, namun ia merupakan ujian saringan yang mudah sebelum mencuba salah satu daripada pilihan yang diberikan.

Jika anda menghembuskan udara hangat dari nafas anda ke berlian tulen, kabus di permukaannya akan hilang dengan pantas sekitar 1 hingga 2 saat.

Masa yang lebih lama akan diambil oleh berlian palsu iaitu kira-kira 3 hingga 4 saat jika perkara yang sama dilakukan.

Sekali lagi, ini bukanlah cara yang ideal untuk membezakan berlian semula jadi dengan buatan manusia, tetapi ia adalah cara yang sangat berkesan untuk mengenalpasti berlian tiruan dan juga kubik zirkona.


Kisah Sejarah Penemuan Virus Pertama Dunia

Sehingga kini, belum ada mana-mana pihak berjaya membuktikan dari mana asal-usul virus - walaupun terdapat beberapa teori yang cuba menjelaskannya. Percayakah anda, kisah penemuan kali pertama sebenarnya hanya berlaku lebih kurang 140 tahun dahulu saja?

Virus hanya dibuktikan wujud 200 tahun selepas penyelidik Antony van Leeuwenhoek membuktikan kewujudan bakteria - kerana tanpa penemuan bakteria lebih awal, tamaduan manusia tidak akan mempunyai peralatan untuk mengkaji kuman-kuman bersaiz mikroskopik ini.

Bagaimana virus ditemui? Ini sejarah bagaimana virus ditemui, yang bermula dengan satu kebetulan yang tak disengajakan.

Untuk memulakan kisah sejarah penemuan virus, kita perlu melihat dahulu ciptaan penting di sebalik penemuan besar ini.

Pada tahun 1827, seorang pencipta dan ahli perniagaan bernama Henry Doulton berjaya merekantuk sebuah penapis air berasaskan bahan seramik. Ciptaan itu mendapat sambutan menggalakkan. Nama Doulton menjadi terkenal kerana kualiti air tapisan sistemnya, diyakini bersih daripada kotoran.

Ciptaan itu turut sama menjadi salah satu alat yang dipasang di makmal kendalian saintis Louis Pasteur, dalam memastikan tersedia bekalan air bersih di situ setiap masa. Bagaimanapun, Pasteur tidak cukup sekadar menjadi pengguna.

Mengambil idea asal Doulton, Pasteur dan pembantunya Charles Chamberland menambah baik keupayaan penapis air rekaan Doulton. Kemampuan penapisan yang menggunakan rongga-rongga lebih halus mampu menapis kesemua bakteria yang ada dalam air sepenuhnya.

Oleh kerana wujud perbezaan ketara antara kedua jenis penapis, Pasteur dan Chamberland memfailkan tuntutan paten - menjadi pemegang hakcipta penapis air berbeza dan mula memasarkan penapis rekaan mereka dengan nama 'penapis Chamberland-Pasteur'.

Kini penapis itu lebih dikenali dengan nama penapis Chamberland. Apakah kepentingan ciptaan penapis ini dengan penemuan virus?

Pada tahun 1890, seorang pelajar dan penyelidik Russia bernama Dmitry Ivanovsky ditugaskan ke wilayah Crimea untuk mengkaji tentang sejenis penyakit yang didapati menjangkiti pokok-pokok tembakau di kawasan tersebut.

Penyakit yang melanda pokok tembakau di sana pada mulanya dianggap berlaku disebabkan bakteria. Ivanovsky berusaha mendapatkan sampel cecair sap dalam batang-batang pokok, sebelum melalukan sampel itu melalui penapis Chamberland - agar semua bakteria di dalam cecair itu dapat ditapis keluar.

Hasil sampel yang telah ditapis kemudiannya dipindahkan kepada pokok yang sihat. Perpindahan sampel yang pada mulanya diyakini Ivanovsky bersih daripada bakteria, didapati tetap menyebabkan jangkitan berlaku.

Terkejut kerana hipotesis awal beliau dibuktikan salah, Ivanovsky berpendapat berlakunya kewujudan bendasing halus yang saiznya jauh lebih halus berbanding bakteria. Beliau menggelarkannya 'bakteria mikro' yang mampu menghasilkan toksin menyebabkan jangkitan pada pokok tembakau.

Kini kita tahu andaian Ivanovsky kurang tepat, namun penemuan Ivanovsky yang dilaporkan dalam artikel penyelidikan pada tahun 1892 menjadi asas utama membawa penemuan virus selepas itu.

Laporan Ivanovsky diperkukuhkan pada tahun 1989, selepas seorang ahli mikrobiologi Belanda bernama Martinus W. Beijerinck memperkembangkan lagi kajian Ivanovsky.

Beliau mengulangi kajian Ivanovsky dan mendapati bahan asing yang menjangkiti pokok tembakau tidak mampu hidup dalam situasi bukan di dalam benda hidup sekiranya dipindahkan, menunjukkan sifatnya berbeza dengan sifat bakteria.

Ini bukti kukuh bahawa benda yang ditemui pada pokok tembakau oleh Ivanovsky, bukanlah bakteria sebaliknya satu jenis bendasing lain. Beiejerinck menamakan hipotesis bahan yang ditemuinya sebagai 'contagion vivum fluidum' atau 'bahan cecair berjangkit.

Beijerinck juga mula menggunakan istilah 'virus' yang bermakna racun bagi mewakili penemuannya.

Dalam tahun yang sama dua orang pengkaji bernama Friedrich Loeffler dan Paul Frosch berjaya mengenalpasti punca sebenar penyakit kuku dan mulut yang berlaku melibatkan haiwan ternakan.

Kajian sebelum itu menyifatkan penyakit itu menjangkiti haiwan disebabkan oleh racun toksin yang ada. Dengan melakukan kiraan formula berdasarkan sampel darah yang mereka ambil, Loeffler dan Frosch menyanggah pendapat itu.

Mereka berjaya membuktikan seandainya perpindahan bahan beracun dari hos ke hos benar-benar berlaku seperti yang dikatakan - kesan racun sepatutnya semakin  berkurangan setiap kali perpindahan; sedangkan setiap haiwan yang dijangkiti penyakit itu mempunyai simptom penyakit pada kadar sama rata.

Sebagai usaha mendapatkan bukti, Loeffler dan Frosch menjalankan kajian terhadap sampel darah haiwan yang dijangkiti. Mereka mendapati bahawa mana-mana haiwan yang sihat telah mempunyai imunisasi terhadap jangkitan, melalui penemuan antibodi dalam darah haiwan tersebut.

Penemuan Loeffler dan Frosch itu menjadi asas kepada kefahaman kita tentang sistem imunisasi. Penyelidik dengan bantuan Loeffler dan Frosch mula menggunakan sampel darah haiwan yang sembuh, disuntik ke dalam haiwan yang sedang sakit atau masih sihat.

Selain daripada itu, kumpulan mereka juga mencipta larutan yang diambil daripada sampel darah haiwan dijangkiti, dipanaskan ke satu tahap yang kemudiannya disuntik ke dalam tubuh haiwan.Semua ini telah berlaku sebelum kewujudan virus dapat disahkan secara saintifik.

Andaian tentang kewujudan 'contagion vivum fluidum' terus menjadi teori baru yang makin diterima penyelidik serta pakar mikrobiologi selepas itu.

Semakin banyak kajian berjaya dilakukan untuk membantu mengenalpasti kuman yang sangat sukar untuk dijejaki, kerana saiznya yang jauh lebih kecil berbanding bakteria.

Penemuan penting penyelidik Inggeris bernama Frederick William Twort pada tahun 1915 mencerahkan segala-galanya. Kajian Twort yang menjurus kepada bakteria menemukan dia dengan sejenis bahan yang didapati mampu menyerang dan membunuh bakteria, walaupun saiznya jauh lebih kecil berbanding bakteria yang diserangnya.

Tidak tahu istilah yang patut digunakan, Twort menamakan bendasing yang tidak dikenalpasti sebagai 'bacteriophage' yang membawa makna 'pemakan bakteria.' Twort mengandaikan bahan itu merupakan bahan bertoksin yang mampu melekap pada bakteria - tetapi tidak dapat mengenalpasti dari mana datangnya secara fakta.

Hasil kajian Ivanovsky, Beijerinck dan Twort terus menjadi panduan utama penyelidikan terhadap virus, sebelum penemuan terbesar yang mengubah segalanya berlaku pada tahun 1932.

Seorang pengkaji bernama Wendell Stanley berjaya menukarkan virus-virus yang menyerang pokok tembakau kepada bentuk kristal buat kali pertama. Hasil pemerhatian Stanley, dia mendapati virus-virus itu tetap aktif walaupun berada dalam kondisi itu dan saiznya 10 juta kali ganda lebih kecil berbanding bakteria yang telah dikenali kewujudannya.

Stanley juga mendapati semua virus dilitupi dengan lapisan protein yang melindungi mereka. Satu saja ralat Stanley adalah apabila laporannya menyatakan bahawa virus merupakan unsur gabungan yang sepenuhnya daripada protein.

Lebih dua dekad selepas itu, barulah pendapat Stanley tentang bahan yang membentuk virus dibuktikan tidak tepat. Virus sebenarnya dibentuk daripada perisai protein yang melindungi  gene DNA atau RNA sebagai tubuh utamanya.

Hasil daripada penyelidikan Stanley membuktikan saiz bendasing yang sedang dikaji terlalu kecil, memerlukan sistem optik yang berkeupayaan tinggi bagi membolehkan pengkaji menyelidik tentang rupa bentuknya.

Pada waktu itu, hanya ada satu alat optik berupaya membesarkan objek dalam skala itu di dunia, terletak di Universiti of Uppsala, Sweden.

Peralatan itu lebih banyak digunakan dalam kajian komposisi darah, antibodi dan hormon. Hasil virus tembakau yang telah dikristalkan Stanley, dihantar ke Sweden dan penyelidik di Sweden mendapati bentuk virus yang ada mirip dengan bentuk rod namun imejannya masih lagi gagal mengenalpasti keseluruhan rupa virus.

Laporan penyelidik di Sweden yang diterbitkan pada tahun 1936 menggalakkan lagi usaha pembangunan alat optik yang mampu membolehkan manusia melihat virus dengan lebih jelas.

Nasib baiklah serentak dengan usaha pengenalan virus - pada tahun 1926 seorang pencipta Jerman bernama Hans Busch berjaya mencipta lensa yang bersifat elektromagnetik. Penghasilan lensa itu membolehkan seorang ahli fizik bernama Ernst Ruska dan jurutera bernama Max Knoll, kedua-duanya juga dari Jerman - mula membangunkan prototaip mikroskop elektron pertama di dunia.

Syarikat Siemens menjadi penyumbang dana kepada kajian Ruska, membolehkan kajian itu dipercepatkan dan Siemens berjaya menghasilkan produk mikroskop elektron komersial pertama dunia pada tahun 1938.

Mikroskop elektron pertama di Amerika Syarikat dipasang pada tahun 1940 di bangunan milik RCA Corporation atau Radio Corporation of America.

Dengan pemasangan teknologi optik yang mampu melihat objek bersaiz mikro dalam skala yang belum pernah dicapai sebelum itu, Stanley yang sudah banyak menyumbang diberikan bantuan fasiliti, dibenarkan meneruskan kajian di bangunan RCA. Stanley meneruskan kajiannya dengan bantuan teknologi mikroskop elektron yang pada ketika itu masih dianggap sangat baru.

Dia menerbitkan visual pertama virus yang jelas bentuknya dalam laporan 'A Study of Purified Viruses with the Electron Microsope (pautan PDF)', diterbitkan dalam Journal of Biological Chemistry pada tahun 1941. Gambar virus itu kami sertakan di atas.

Hebatkan bagaimana penemuan virus sebenarnya bermula hanya disebabkan oleh penapis air?


Kenali Pangkat-Pangkat Dalam Polis DiRaja Malaysia (PDRM)

Percaya atau tidak, majoriti daripada rakyat Malaysia tidak tahu dengan terperinci tentang pangkat dalam pasukan Polis DiRaja Malaysia.

Ada yang tahu polis mempunyai pangkat-pangkat seperti konstabel, koperal, sarjan dan macam-macam lagi, tetapi tidak tahu susunan kedudukan yang betul dari bawah ke atas.

Sebagai rakyat Malaysia yang pritahin terhadap pasukan ini, kita seboleh-bolehnya perlu tahu akan susunan pangkat-pangkat ini.

Tetapi sebelum kita menyelam dengan lebih jauh tentang pangkat-pangkat dalam PDRM, adalah lebih baik kita mengetahui serba sedikit tentang wira Malaysia ini.

Polis Diraja Malaysia merupakan pasukan polis persekutuan berseragam di Malaysia. Pasukan ini adalah organisasi berpusat dengan ibu pejabatnya terletak di Bukit Aman, Kuala Lumpur.

Pasukan polis diketuai oleh Ketua Polis Negara (IGP) dan ketika ini jawatan ini dipegang oleh Tan Sri Dato' Seri Panglima Abdul Hamid bin Bador sejak 4 Mei 2019 sebagai Ketua Polis Malaysia ke-12.

Ditubuhkan pada 25 March 1807 iaitu 213 tahun yang lalu, perlembagaan, kawalan, pekerjaan, pengambilan, pendanaan, disiplin, tugas dan kuasa pasukan polis ditentukan serta ditadbir oleh Akta Polis 1967.

Dalam menjalankan tanggungjawabnya, RMP tetap juga dibantu oleh kumpulan sokongan Extra Constable Polis , Rizab Sukarelawan Polis, Polis Bantuan, Kadet Polis dan elemen perkhidmatan awam.

PDRM sentiasa bekerjasama rapat dengan pasukan polis di seluruh dunia, termasuk dari 6 negara jiran Malaysia yang berkongsi sempadan iaitu Polis Negara Indonesia, Polis Negara Filipina, Polis Diraja Brunei, Polis Diraja Thai, Pasukan Polis Singapura dan Keselamatan Awam Rakyat Vietnam.

Jika ditanyakan apakah sebenarnya tugas polis, ramai di antara kita yang akan menjawab menjaga keamanan negara sahaja. Namun, ia hanyalah salah satu daripada tugas PDRM.

Seksyen 20 Akta Polis menyebutkan tugas-tugas PDRM seperti di bawah:

Dari kelompok yang besar, PDRM terbahagi kepada 2 kategori iaitu Pegawai, dan Pegawai Rendah dan Konstabel.

Pegawai pula terbahagi kepada Pemerintah Tertinggi PDRM dan Pegawai-Pegawai Kanan Polis (bermula dari Inspektor ke Inspektor Jeneral Polis).

Pegawai Rendah pula melibatkan pangkat Pegawai Rendah Polis dan juga Konstabel.

Berikut adalah susunan dan organisasi lengkap mengikut pangkat dari atas ke bawah.

1. Ketua Polis Negara (IGP) : Inspector General of Police

2. Timbalan Ketua Polis Negara (DIGP) : Deputy Inspector General of Police

2. Timbalan Pesuruhjaya Polis (DCP) : Deputi Commissioner of Police

3. Penolong Kanan Pesuruhjaya Polis (SACP) : Senior Assistant Commissioner of Police

4. Penolong Pesuruhjaya Polis (ACP) : Assistant Commissioner of Police

6. Timbalan Penguasa Polis (DSP) : Deputy Superintendant of Police

7. Penolong Penguasa Polis (ASP) : Assistant Superintendant of Police

9. Inspektor Percubaan Polis (P/INSP) : Probationary Inspector of Police

1. Sub Inspektor Polis (S/INSP) : Sub Inspector of Police


Kenali 14 Rakyat Malaysia Yang Diiktiraf Forbes 30 Under 30 Asia 2020

Forbes baru-baru ini telah mengeluarkan senarai 30 Under 30 Asia 2020, dan daripada sejumlah 300 orang individu dan usahawan yang tersenarai, 14 daripadanya adalah dari Malaysia. Mereka ini datang daripada pelbagai latar belakang profesional yang berbeza, dengan sebahagian besar dari sektor kewangan dan modal teroka (venture capital).

Arif berusia 28 tahun dan berasal dari Johor Bahru. Beliau adalah pengasas bersama dan Ketua Pegawai Eksekutif RunCloud, sebuah syarikat panel kawalan pusat yang membantu menyebarkan, mengkonfigurasi, mengurus dan memantau cloud servers.

Sejak pelancarannya pada tahun 2016, startup ini menguruskan lebih daripada 220,000 aplikasi sesawang daripada 100 negara dari seluruh dunia, termasuklah Amerika Syarikat, United Kingdom dan India. RunCloud juga telah berjaya memenangi Startup World Cup Malaysia 2018.

Beliau disenarai dalam Forbes 30 Under 30 Asia 2020 di bawah kategori Perniagaan Teknologi.

Yi Hern meninggalkan University of Oxford pada pertengahan pengajiannya dalam sarjana kejuruteraan bagi memberi sepenuh perhatian kepada startup-nya JomRun, yang mula berkembang sebagai sebuah portal tiket terbesar bagi acara sukan di Malaysia.

Sejak pelancarannya pada tahun 2017, Yi Hern yang berusia 23 tahun berkongsi bahawa JomRun mempunyai lebih daripada sejuta orang pengguna, dan menarik sekitar 150,000 orang ke acara yang diiklankan di portalnya, secara purata dalam tempoh sebulan.

JomRun juga telah bekerjasama dengan lebih 1,000 pengendali acara sukan, dan kini semakin berkembang ke serantau Indonesia, Kemboja dan Singapura.

Beliau disenarai dalam Forbes 30 Under 30 Asia 2020 di bawah kategori Teknologi Pengguna.

Zac bersama mengasaskan Curlec, sebuah startup teknologi kewangan (fintech), bagi membantu Perusahaan Kecil Sederhana (PKS) yang kerap kali terlepas pandang oleh bank untuk mengutip bayaran bulanan. Curlec menyediakan perkhidmatan yang automatik, menggantikan kaedah manual seperti kutipan tunai, cek dan kad kredit.

Sejak pelancarannya pada tahun 2017, Curlec telah memproses sekitar $USD50 juta transaksi bersama lebih 300 perniagaan, termasuklah PKS, syarikat-syarikat besar dan lain-lain syarikat fintech seperti Funding Societies dan StashAway, melalui platformnya. Sebelum memulakan Curlec, Zac merupakan seorang penganalisa dia Barclays Bank di London.

Beliau disenarai dalam Forbes 30 Under 30 Asia 2020 di bawah kategori Kewangan dan Modal Teroka (VC).

Pada usia 29 tahun, Joshua adalah pengasas bersama dan Ketua Pegawai Teknologi (CTO) MyPay, sebuah platform bayaran dalam talian kepada agensi kerajaan. Sejak dilancarkan pada Ogos 2019, pengguna boleh membayar denda, jaminan dan pinjaman pelajaran kepada 3 daripada 10 agensi kerajaan di Malaysia.

Sehingga hari ini, MyPay mempunyai lebih daripada 100,000 pengguna, yang mana 6000 daripada adah pengguna aktif bulanan. Sebelum MyPay, Joshua adalah seorang ketua analitik di Uber, perunding teknologi di Accenture, dan penganalisa di Citi.

Pada asalnya merupakan seorang doktor perubatan yang terlatih, Wan Hasifi Amin menukar arah kerjaya apabila beliau bersama mengasaskan Baituljannah, sebuah laman sesawang mencari jodoh buat mereka yang beragama Islam, dengan matlamat untuk membantu Muslim yang bujang mencari pasangan melalui cara yang halal, selamat dan mudah.

Juga merupakan Pengarah Urusan, beliau berkongsi bahawa lamannya itu mempunyai sekitar 500,000 pengguna berdaftar, dan berjaya membantu sekitar 25,000 Muslim di seluruh Malaysia, Brunei dan Singapura mencari pasangan sejak pelancarannya pada tahun 2017.

Pada Disember 2019, mereka melancarkan sebuah Baituljannah dalam bentuk aplikasi Android, dan dijangka melancarkan versi iOS pada bulan ini, April 2020.

Jason bersama mengasaskan Agrain, sebuah syarikat yang menghidangkan makanan sihat. Dengan Agrain, pelanggan boleh 'membina' makanan mereka daripada resipi Barat dengan twist citarasa Asia, dengan pilihan karbohidrat, protein, suplemen, topping dan dressing yang luas.

Buat masa ini, jenama ini mempunyai 5 outlet di Malaysia, dan Jason mempunyai rancangan untuk memperluaskan operasinya kepada 10 outlet pada tahun ini.

Beliau disenarai dalam Forbes 30 Under 30 Asia 2020 di bawah kategori Seni.

Berusia 26 tahun, Anja sering digelar sebagai 'Ratu Ais' Malaysia selepas memenangi 4 buah medal dalam luncur ais laju di Sukan Asia Tenggara pada tahun 2017 dan 2019.

Beliau juga sebenarnya merupakan seorang graduan undang-undang dari University of Nottingham dan sangat bersemangat dalam memperkasakan wanita dan mereka yang kurang bernasib baik.

Dengan semangat ini, beliau telah mengasaskan 'Skate to Dream', sebuah program bagi melatih dan mencari dana buat atlet OKU untuk bertanding di kejohanan Olympic Khas.

Beliau disenarai dalam Forbes 30 Under 30 Asia 2020 di bawah kategori Hiburan dan Sukan.

Hanya baru berusia 20 tahun, beliau sudah terkenal sebagai ahli gusti wanita profesional pertama yang berhijab. Dilahirkan sebagai Nor DIana, beliau menggelarkan dirinya sebagai Phoenix di dalam gelanggang.

Beliau menyertai Malaysia Pro Wrestling (MyPW) Wrestlecon Championship pada tahun 2015, dan dengan sokongan keluarga, beliau bertanding dalam perlawanan pertamanya beberapa bulan kemudian.

Pada Julai 2019, beliau mencipta sejarah apabila berjaya menjadi pemenang wanita pertama dalam MyPW. Kemenangan ini bukan sahaja berjaya menaikkan namanya dalam sejarah gusti, malah menarik perhatian dunia terhadap dirinya dan negara.

Dengan kejayaan tersebut, beliau mengambil keputusan untuk berhenti kerja dan berlatih di London pada November tahun lalu bersama UK's Pro Wrestling: EVE, yang merupakan sebuah syarikat gusti wanita terkenal di United Kingdom.

Pada usia 27 tahun, Adrian adalah seorang direktor pelaburan di Kairous Capital, sebuah firma yang melabur di China dan Asia Tenggara dengan aset sekitar $USD50 juta di bawah pengurusannya.

Dilatih sebagai peguam, beliau menyertai Kairous Capital pada tahun 2015 sebagai antara salah seorang pekerja terawalnya. Antara pelaburan penting termasuklah aplikasi bayaran tempat letak kenderaan, JomParking yang mana beliau telah membantu mengembangkan operasi mereka sehingga ke Sri Lanka, Indonesia, Thailand dan Timur Tengah.

Adrian juga menerajui pelaburan Kairous Capital dalam SkinRun, sebuah startup teknologi medikal daripada China, dan dengan bantuan beliau, syarikat ini berjaya memperoleh keuntungan hanya dalam masa 6 bulan sahaja, satu pencapaian yang hebat bagi syarikat muda.

Berusia 29 tahun, Ashiwin adalah seorang felo penyelidik di Murdoch University, Australia. Hasil kerjanya difokuskan kepada mikroalgae dan bagaimana spesis uniselular ini berpotensi untuk digunakan dalam rawatan air kumbahan dan pengeluaran tenaga bio yang mampan.

Beliau merupakan seorang pemegang biasiswa BP Advancing Energy Scholarship pada tahun 2019, dan pernah memenangi BASF Asia Pacific PhD Challenge Competition pada tahun 2015 dengan sebuah idea inovatif yang menggunakan mikroalgae sebagai sumber alternatif kepada penghasilan bahan api.

Beliau disenarai dalam Forbes 30 Under 30 Asia 2020 di bawah kategori Penjagaan Kesihatan dan Sains.

Selepas Jevin tercicir daripada kolej kerana masalah kewangan, beliau mula memandu Uber bagi menyara diri. Lama-kelamaan, beliau mula berkenalan dengan para pemandu Uber yang lain melalui segelas kopi.

Mereka berkongsi sentimen bahawa untuk menemui kopi berkualiti dengan harga berpatutan sangat susah, dan hal ini memberi inspirasi kepada Jevin untuk mengasaskan RAGE Coffee bersama Mohamed Afzal.

Kini, mereka mempunyai 12 outlet di seluruh Malaysia, di mana pelanggan boleh melakukan pra-pesanan kopi untuk diambil, atau permintaan penghantaran melalui aplikasi RAGE Coffee.

Mereka disenarai dalam Forbes 30 Under 30 Asia 2020 di bawah kategori Runcit & E-dagang.

Dropee telah diasaskan oleh Lennise Ng dan Aizat Rahim pada tahun 2016. Ianya adalah merupakan sebuah pasaran dalam talian antara perniagaan ke perniagaan (B2B) yang menghubungkan peruncit dengan pembekal, di samping menyelaraskan proses pesanan dan bayaran.

Pada tahun 2019, mereka berjaya mengumpul sebanyak $USD341,213 pelaburan awal oleh Vynn Capital. Buat masa ini, terdapat lebih 1,000 pembekal di platform Dropee, termasuklah syarikat besar seperti Unilever dan Nestle. Mereka kini berkhidmat untuk lebih daripada 3,000 peruncit tempatan.


3 Jenis Wabak Bakteria Yang Mampu Menyerang Seluruh Tamadun Manusia

Jangkitan wabak dalam skala kecil atau besar memang telah lama direkodkan antara peristiwa yang berlaku, menghantui tamadun manusia beribu-ribu tahun lamanya.

Satu ketika dulu setiap kali berlakunya jangkitan wabak, kadar kematian yang melanda mampu mencecah jutaan nyawa.

Dengan perkembangan sains perubatan, kini kita sudah mempunyai kefahaman terhadap gejala wabak, kaedah pencegahan serta bagaimana mempertahankan diri daripada serangannya; yang merendahkan kadar kematian secara sangat drastik.

Walaupun banyak kali wabak berlaku, secara amnya semua wabak yang menyerang kita boleh dibahagikan kepada tiga kategori berbeza. Apakah kategori-kategori wabak yang ada?

Kategori wabak bubonik merupakan antara wabak yang paling banyak menumbangkan nyawa manusia, dalam catatan sejarah kita.

Untuk mengkategorikan sesuatu wabak sebagai wabak jenis bubonik, kaedah penyebaran wabak mestilah dibuktikan bermula, disebabkan oleh penyebaran serangga kecil seperti kutu atau lalat yang dijangkiti bakteria yersinia pestis - sejenis bakteria yang datang daripada tikus.

Wabak bubonik juga boleh terjadi daripada lendir atau cecair yang terhasil daripada bangkai tikus yang dijangkiti, berpindah kepada manusia.

Kenapa wabak ini diistilahkan sebagai 'bubonik'? Wabak kategori ini dinamakan begitu berdasarkan kepada kesannya pada manusia.

Dalam tubuh manusia, ada kelenjar di seluruh kita dan jangkitan bubonik gemar sekali menyerang kelenjar di bahagian ketiak dan kelangkang. Apabila seseorang dijangkiti bakteria, kelenjar yang ada di bahagian tubuh itu akan membengkak menghasilkan gelembung-gelembung diistilahkan sebagai 'bubo' atau 'buboes.'

Asal namanya bermula semasa permulaan jangkitan ini, bengkak kerap kali didapati di bahagian kelangkang jadi masyarakat Yunani (Greek) zaman dahulu menamakannya 'bubo' yang membawa makna 'kelangkang'. Kelangkang menjadi tempat paling ramai mendapati gigitan serangga berlaku.

Seseorang yang menghidap wabak bubonik akan mengalami bengkak di bahagian yang digigit, demam panas dan sakit kepala. Seandainya tidak dirawat, bakteria yang menjangkiti mampu merebak menyebabkan lebih banyak jangkitan.

Lebih banyak bengkak-bengkak kelenjar akan berlaku, akan mula mengakibatkan kegagalan organ pada seseorang pesakit.

Wabak septisemik sangat menakutkan kerana kesannya pada individu dijangkiti akan kelihatan sangat ketara.

Majoriti kes jangkitan septisemik berpunca daripada perpindahan darah yang tercemar dengan bakteria yersinia pestis kepada individu sihat, melalui titisan yang berpindah. Kes ini kerap berlaku pada kumpulan pemburu zaman dahulu.

Seseorang yang menghidapi jangkitan berbentuk septisemik akan mengalami kondisi di mana darah mereka akan mula bergumpal, membentuk ketulan-ketulan kecil darah dalam badan mereka.

Ini akan menyebabkan keadaan yang dinamakan sebagai 'necrosis' atau pereputan tisu badan, disebabkan oleh terhentinya saluran darah yang tersekat akibat kehadiran ketulan-ketulan.

Tergendala pengaliran darah akan mula menyebabkan wujudnya tanda-tanda merah yang bertukar hitam pada kulit, kelihatan seperti kulit reput atau rosak. Tanda-tanda pereputan ini biasanya akan mula muncul di bahagian jari kaki dan tangan serta hidung.

Seandainya tidak dirawat, organ-organ ini khasnya di bahagian jari akan kehilangan fungsinya.

Wabak septisemik boleh juga berlaku seandainya seseorang pesakit wabak bubonik tidak diberikan rawatan. Jangkitan septisemik dalam kes-kes sebegini, dianggap fasa kedua kepada tahap jangkitan seseorang.

Seandainya seseorang yang dijangkiti tidak dirawat dalam tempoh 24 jam, peluang untuk pesakit sembuh amatlah tipis.

Dianggap berisiko tinggi di mana-mana kawasan yang menempatkan tikus-tikus seperti ladang dan kebun, di antara ketiga-tiga jenis wabak yang berpotensi berlaku - jangkitan wabak septisemik merupakan jangkitan paling rendah jumlah kesnya dicatatkan.

Sekiranya wabak bubonik dan wabak septisemik merupakan serangan bakteria yersinia pestis ke atas kelenjar dan darah, wabak pneumonik pula adalah jangkitan bakteria yang sama terhadap paru-paru, sehingga menyebabkan terjadinya penyakit pneumonia.

Oleh kerana jangkitan ini menyerang terus paru-paru, seseorang yang dijangkiti akan mula mengalami masalah sakit dada yang teruk serta kesukaran untuk bernafas.

Cara jangkitan pula dipercayai datang daripada titisan air yang mengandungi bakteria tersebut, disedut melalui rongga hidung atau mulut sebelum melalui saluran pernafasan dan sampai ke paru-paru.

Di antara ketiga-tiga jenis jangkitan yang berlaku - jangkitan pneumonik merupakan jangkitan yang paling berbahaya kerana kadar kematiannya diletakkan pada tahap yang paling tinggi antara ketiga-tiga jenis jangkitan, seandainya gagal dirawat dengan sempurna.

Pasti anda sedar, ketiga-tiga wabak yang ada didefinisikan berpunca daripada jangkitan bakterian yersinia pestis. Bagaimana pula dengan wabak yang disebabkan virus atau parasit?

Adakah jangkitan pandemik seperti Covid-19 bukan dikategorikan sebagai wabak atau 'plague'? Kami akan jawab persoalan ini dalam satu artikel akan datang.


Mengapa Doktor Zaman Dahulu Pakai Topeng Berparuh Burung?

Satu ketika dulu hanya sekitar abad ke 19, tamadun manusia masih belum memahami punca sebenar di sebalik penyebaran wabak. Jadi banyak perkara tentang jangkitan yang berlaku, disimpulkan hanya berdasarkan andaian semata-mata.

Salah satu andaian yang diamalkan adalah tatacara pemakaian topeng untuk mana-mana individu berstatus doktor yang ditugaskan untuk menangani jangkitan wabak. Setiap kali berlakunya serangan wabak, doktor-doktor wabak atau 'plague doctor' akan diminta hadir bagi menjalankan siasatan serta rawatan.

Mereka mudah dikenali kerana mereka sahaja pakar perubatan yang akan memakai topeng unik, mirip seekor burung yang menutupi keseluruhan wajah mereka. Kenapa?

Sekiranya anda lihat rupa topeng itu, reka bentuknya agak menakutkan bukan? Sangat berbeza dengan usaha pihak perubatan zaman sekarang yang mahu mewujudkan perasaan mesra di antara doktor dan pesakit.

Pandangan pakar perubatan zaman lampau sejak abad pertama lagi percaya wabak wikid disebabkan oleh  udara yang tercemar, digelarkan sebagai 'miasma'; diambil daripada bahasa Yunani yang bermaksud 'udara kotor.'

Teori wabak berpunca daripada udara ini diasaskan oleh seorang pakar perubatan zaman purba bernama Aelius Galenus sebelum dia meninggal dunia pada tahun 210.

Oleh kerana itulah pihak-pihak perubatan zaman dahulu seringkali mengaitkan udara kotor sebagai punca utama penyakit berlaku. Teori ini yang kita kenali sebagai 'teori miasma sebagai agen penyebaran wabak' dipegang pihak-pihak perubatan sehingga abad ke 19. Tak lama dahulu kan?

Kajian ketika itu percaya 'miasma' merupakan punca utama berlakunya jangkitan kolera di London dan Paris pada tahun 1850. Jadi dengan membersihkan badan serta barangan di sekeliling rumah, udara dipercayai dapat dibersihkan dan kadar jangkitan dapat dikurangkan.

Bagi petugas zaman tersebut, mereka berpegang bahawa mereka memerlukan pakaian seragam yang mampu menapis udara tercemar daripada menusuk masuk ke dalam hidung. Atas sebab tujuan itulah pakaian doktor wabak direka sebegitu.

Bertugas atas lantikan kerajaan atau pemerintah, seorang doktor wabak di Eropah mempunyai beberapa tanggungjawab penting. Mereka ditugaskan untuk merawat dan menjaga pesakit wabak, selain itu mereka juga akan diminta mengebumikan mayat pesakit yang telah meninggal dunia.

Disebabkan kekerapan terdedahnya mereka kepada pesakit wabak secara dekat dan terpaksa berkongsi udara 'miasma' yang kotor dengan pesakit, satu sut khas dicipta.

Semua doktor yang terlibat dengan pesakit wabak disediakan topi khas bagi memudahkan orang ramai mengenali mereka dan jubah panjang yang menutupi keseluruhan badan mereka.

Simbol utama doktor wabak sudah pastilah daripada rekaan topeng muka mereka yang agak menyeramkan dan unik - tetapi sebenarnya mempunyai fungsi yang penting pada zaman tersebut; berdasarkan kepada teori miasma yang mereka pegang.

Untuk menutupi saluran pernafasan seseorang doktor daripada miasma, semua doktor dibekalkan dengan topeng yang mampu menampung bahan-bahan nyahbau yang wangi dan kuat, seperti pudina dan bunga mawar.

Bahan-bahan ini yang dihancurkan, akan diletakkan di bahagian paruh topeng muka tersebut - bagi membolehkan seseorang doktor bernafas dengan selesa tanpa miasma mampu menjangkiti mereka.

Atas sebab itulah rekaan mirip paruh digunakan, bagi membolehkan wujud ruangan bagi doktor meletakkan bahan-bahan herba itu sebagai penapis pernafasan mereka.

Pereka kepada pakaian ini adalah seorang ahli perubatan bernama Charles de Lorme dari Perancis. Dia merupakan doktor yang pernah dilantik keluarga pemerintah Perancis dan Itali sebagai doktor di-raja, diberikan tanggungjawab merekabentuk uniform tersebut pada tahun 1619.

Dengan mengambil rekaan pakaian tentera ketika itu yang mampu menutupi keseluruhan badan individu askar, rekaan de Lorme bagaimanapun hanya mula digunakan pada tahun 1656 selepas Naples di Itali diserang wabak.

Walaupun dengan rekaan uniform wabak yang baru, tetap tidak dapat menghalang kematian berlaku dalam angka yang besar; sehingga mencecah 145 ribu orang di Rom dan 300 ribu orang di Naples.

Hanya selepas berlakunya perkembangan ilmu pengetahuan dalam bidang mikrobiologi dan pemahaman tentang bakteria, teori yang mengaitkan miasma dan penyebaran wabak mula dicabar.

Pada tahun 1846, sebuah akta diperkenalkan di London bagi mengenalpasti punca sebenar wabak kolera yang melanda - sama ada disebabkan oleh air atau udara.

Semakin banyak bukti yang dikenalpasti mula menunjukkan bahawa punca wabak bukannya disebabkan oleh udara kotor, sebaliknya oleh bendasing yang wujud dalam situasi kotor. Teori miasma hasil pandangan Galenus mula didapati mempunyai banyak ketidak tentuan, sebaliknya teori kuman atau bendasing yang menjadi alternatif sebelum itu mula diberikan perhatian lanjut.

Malangnya pendapat Galenus terus dipegang pakar perubatan yang percaya udara kotor menyebabkan jangkitan berpindah; walaupun penyelidik sarjana Islam seperti Ibn Sina dan Ibn Khatima telah pun mengemukakan sanggahan kepada teori miasma sejak abad ke 10; yang menyatakan kewujudan makhluk-makhluk halus mampu hadir ke dalam tubuh sehingga mampu menyebabkan jangkitan.

Kini kita telah mengetahui secara lebih mendalam bagaimana jangkitan mampu berlaku, menyebabkan teori miasma yang dipegang majoriti pakar perubatan hampir 2000 tahun lamanya tertolak.

Kita juga sudah tahu topeng doktor wabak sebenarnya langsung tidak berkesan dalam mengawal jangkitan, kerana udara kotor bukanlah punca sebenar masyarakat dunia sakit.Itulah berkat kemajuan kita dalam ilmu perubatan.


Sejarah Ibadah Haji Ditangguhkan Dan Penutupan Mekah Kerana Wabak

Kerajaan Arab Saudi selaku penjaga dua Tanah Haram telah membuat pengumuman bahawa ibadah Umrah dan Haji tahun ini mungkin terpaksa ditangguhkan. Pengumuman ini dibuat setelah mengambil kira keadaan global semasa yang sedang dilanda pandemik COVID-19.

Bagi yang tidak tahu, ibadah Haji merupakan ibadah wajib bagi orang Islam yang mesti dilaksanakan sekurang-kurangnya satu kali seumur hidup. Pengumuman penangguhan ini semestinya bukanlah sesuatu perkara yang mudah dilakukan memandangkan ianya juga merupakan antara pendapatan utama kerajaan Arab Saudi.

Namun, ianya mungkin pilihan terbaik ketika ini. Di Arab Saudi sendiri ketika ini juga terdapat peningkatan kes COVID-19 di kebanyakan tempat. Mengambil kira tempoh masa waktu ini sehinggalah ibadah Haji pada penghujung bulan Julai, kita mungkin kesuntukan masa untuk memastikan wabak ini benar-benar pulih sebelum ketibaan musim Haji.

Dalam sejarah, penangguhan ibadah Haji pernah berlaku beberapa kali atas pelbagai sebab antaranya peperangan, penguasaan Kaabah oleh orang Kafir, wabak penyakit dan sebagainya. Kali ini, kami ingin memfokuskan kepada tahun-tahun dimana ibadah Haji pernah ditangguhkan atas sebab penularan wabak penyakit.

Pada tahun 1814, wabak Taun pernah menyerang wilayah Hijaz. Wabak ini telah menyebabkan kematian kepada kira-kira 8000 penduduk tempatan. Akibatnya, kerajaan pada ketika itu telah mengambil keputusan tidak membenarkan ibadah Haji dilakukan pada waktu tersebut kerana sedar akan risikonya.

Taun atau kolera merupakan jangkitan pada saluran penghadaman. Penyakit ini disebabkan oleh bakteria Vibrio cholerae yang boleh tersebar melalui minuman dan makanan yang tercemar dengan najis daripada orang yang sudah dijangkiti.

Pesakit akan mendapat gejala seperti cirit birit, mual, muntah dan dehidrasi. Dalam keadaan tertentu, penyakit ini boleh menyebabkan kematian akibat mengalami dehidrasi yang teruk.

17 tahun kemudian, yakni pada tahun 1831, kerajaan Arab Saudi terpaksa membuat sekali tindakan menangguhkan ibadah Haji. Kali ini, ia disebabkan oleh penyakit Chikugunya yang tersebar dalam kalangan manusia akibat jangkitan nyamuk yang dijangkiti virus ini.

Gejala jangkitan yang paling biasa dialami oleh pesakit adalah demam dan sakit sendi. Selain itu, pesakit juga mungkin mengalami sakit kepala, sakit otot, bengkak sendi atau ruam.

Tidak ada vaksin untuk mencegah atau perubatan untuk merawat jangkitan virus chikungunya. Wabak ini dikatakan berasal dari India dan telah membunuh tiga perempat jemaah yang datang ke Tanah Haram.

Setelah virus Chikugunya menyerang pada tahun 1831, orang Islam sekali lagi terpaksa berdukacita apabila ibadah Haji sekali lagi terpaksa ditunda. Kali ini, selama 3 tahun pula antara tahun 1837 - 1840.

Berdasarkan kajian melalui internet, tidak dapat dipastikan wabak yang menyerang dan sesetengah pihak menganggapnya satu wabak misteri. Menurut kerajaan Arab Saudi, serangan penyakit ini telah membunuh ratusan manusia setiap hari.

Pada tahun 1948 dan 1850, sekali lagi wabak taun atau kolera telah menyerang ketika musim ibadah Haji sehingga kerajaan Arab Saudi terpaksa menangguhkan ibadah Haji.

Pada tahun 1865 pula, serangan wabak penyakit kolera telah menyebabkan kira-kira kira-kira 15,000 jemaah Haji terkorban. Wabak ini telah menyerang Madinah dan kerajaan Arab Saudi telah mendapatkan bantuan daripada doktor-doktor di Mesir untuk melakukan rawatan terhadap pesakit yang di kuarantin di Madinah dan menghalang kemasukan orang-orang Madinah ke Mekah.

Sejak wabak 1865, pihak berkuasa kesihatan Arab Saudi telah melakukan persediaan rapi daripada aspek kebersihan sehingga berjaya menghalangnya berulang kembali serangan kolera. Antara usaha yang dilakukan termasuklah peningkatan infrastruktur pengawasan, pengesanan pantas dan kawalan melalui Pusat Perintah dan Kawalan Haji.

Kawalan wabak penyakit berjangkit dan pencegahan wabak di musim Haji telah menjadi keutamaan kerajaan Arab Saudi setiap tahun kerana terdapat penyakit-penyakit yang pernah berulang kali berlaku akibat daripada pelbagai patogen yang berpunca dari negara-negara asal jemaah Haji.

Menjalani ibadah Haji bersama jutaan manusia daripada seluruh pelusuk dunia mempunyai risiko terhadap kesihatan, terutama sekali apabila anda terpaksa bersama-sama dengan jemaah Haji yang datang dari negara yang mempunyai sistem penjagaan kesihatan yang kurang baik.

Salah satu penyakit berjangkit yang pernah membimbangkan kerajaan Arab Saudi satu ketika dahulu adalah Meningitis yang pernah menyerang pada tahun 1987. Bagi mengelakkan penularannya wabak penyakit dalam kalangan jemaah Haji, maka setiap tahun kerajaan Arab Saudi akan mengeluarkan senarai vaksin yang wajib diambil oleh setiap bakal jemaah Haji sebelum VISA mereka akan diproses dan dibenarkan menunaikan haji.


'Cabin Fever' : Kesan Buruk Perintah Kawalan Pergerakan Pada Kita

Istilah-istilah ini merupakan istilah yang diberitahu kepada kita sepanjang wabak Covid-19 melanda, menjadi benteng pertahanan pertama dalam memperlahankan jangkitan daripada terus berlaku.

Malangnya, satu aspek yang jarang diberikan perhatian kepada kita - adalah aspek psikologi yang akan berubah, apabila berlakunya perubahan kepada rutin harian kita secara mendadak; terkurung dalam satu kawasan atau kediaman.

Kita tahu ancaman wabak memang menakutkan kepada mereka yang dijangkiti, tetapi bagi kita yang sedang berkurung - kita juga sebenarnya sedang menghadapi satu lagi ancaman psikologi.

Penyelidik menggelarkannya sebagai risiko kuaranti. Kita boleh menggelarkannya sebagai 'demam kabin' atau 'cabin fever'.

Dalam zaman moden, kita mungkin merasa terkurung dalam rumah tidak mencipta sebarang situasi atau tekanan yang menakutkan - kerana kita ada teknologi serta kemudahan yang mampu mengisi masa kita.

Kemudahan internet, televisyen, fasiliti dalam rumah, buku, hobi dan sebagainya diyakini mampu membuatkan kita leka sehinggalah tempoh kuarantin wajib pada kita selesai.

Walau bagaimanapun, setiap individu lama-kelamaan sedikit sebanyak pasti akan merasai kesan perubahan berbentuk fizikal dan mental apabila kita kehilangan kebebasan yang selama ini dirasai. Seminggu, dua minggu awal, mungkin kesannya tidak dirasai.

Realitinya, bukan mudah untuk kita dipisahkan daripada orang kesayangan seperti ahli keluarga, rakan-rakan dan teman.

Kita juga dibebankan dengan rasa takut dijangkiti, bimbang dengan situasi masa depan, asyik berfikir tentang kerjaya yang tidak menentu di selang-selikan dengan rasa bosan yang amat sangat.

Inilah hasil dapatan satu kajian yang diterbitkan dalam jurnal perubatan The Lancet pada 20 Mac 2020, melibatkan penyelidik daripada Jabatan Perubatan Psikologi, King's College London. Mereka telah melakukan kajian kuantitatif terhadap kajian-kajian terdahulu, berjaya menyenaraikan semua risiko tekanan yang bakal dialami oleh kita akibat proses kuarantin.

Risiko-risiko ini yang dikategorikan sebagai 'punca stres' boleh dibahagikan kepada dua, iaitu risiko mental yang berlaku semasa wabak melanda dan risiko yang akan timbul selepas wabak selesai.

Kajian yang dijalankan mendapati majoriti individu akan mula mengalami perubahan pada tahap mental mereka selepas 10 hari dikuarantin secara purata. Selepas melebihi 10 hari, seseorang invidiu cenderung menampakkan tanda stres, memilih memencilkan diri serta mudah marah.

Terdapat empat kategori tekanan yang didapati timbul pada individu semasa kuarantin : rasa takut yang melampau dijangkiti wabak, rasa bosan, rasa bimbang bekalan hidup tidak mencukupi dan gusar tidak dibekalkan maklumat dengan apa yang sedang berlaku.

Rasa takut dijangkiti menjadi faktor utama seseorang boleh berubah semasa terkurung, kerana majoriti peserta kajian meletakkan faktor ini sebagai faktor utama kebimbangan. Perasaan kecewa kerana tidak lagi boleh hidup seperti biasa menjadi faktor kedua paling memberikan kesan.

Perasaan bimbang dengan ketiadaan bekalan hidup mencukupi seperti air, makanan, pakaian dan tempat tinggal pula duduk di tempat ketiga.

Bagaimanapun, berbanding dengan keempat-empat faktor yang disenaraikan, hanya faktor ini saja didapati mempunyai kesan berpanjangan sehingga 4 ke 6 bulan selepas wabak diisytihar berjaya dibendung.

Sekiranya anda ingat tamat perintah kawalan pergerakan akan membolehkan kita hidup seperti sedia kala - tunggu dulu!

Ini kerana penyelidikan yang dijalankan mendapati fasa selepas tamatnya kuarantin merupakan fasa yang lebih mencabar ramai pihak.

Selepas kuarantin, kita perlu meneruskan hidup dengan menanggung beban apa saja kesan yang telah terjadi semasa kuarantin dan kesan yang dihadapi, bukan calang-calang keburukannya.

Oleh yang demikian, mereka mengkategorikan dua risiko utama yang akan menimbulkan keburukan selepas kuarantin selesai; adalah risiko yang terjadi terhadap faktor kewangan seseorang dan stigma masyarakat yang akan berlaku.

Mana-mana negara yang menjalankan pengisytiharan kuarantin pada peringkat nasional pasti akan berhadapan dengan masalah pekerja perlu diberhentikan kerja, sehingga menyebabkan seseorang hilang tempat bergantung kewangan.

Kehilangan sumber pendapatan inilah yang akan menyebabkan masalah yang lebih besar kepada individu, dalam bentuk jangka panjang.

Apa yang diketahui, penyelidik mendapati keluarga yang mempunyai pendapatan tahunan lebih rendah berbanding pendapatan purata nasional sesebuah negara, akan mengalami masalah lebih tinggi dalam usaha pemulihan kewangan mereka.

Ini mampu menyebabkan stres serta kemurungan berlaku di kalangan ahli keluarga seterusnya mewujudkan situasi yang sangat negatif di kalangan ahli masyarakat.

Satu lagi perspektif yang jarang kita ambil kira adalah penerimaan masyarakat terhadap seseorang yang sudah disahkan dijangkiti dan berjaya pulih.

Hasil kajian penyelidik mendapati tidak mengejutkan seandainya seseorang yang dijangkiti akan terpaksa berhadapan dengan stigma masyarakat, yang akan melayan individu pernah dijangkiti dengan cara berbeza.

Ada bekas pesakit wabak yang dilaporkan tidak lagi menerima jemputan ke majlis-majlis keraian, dipulaukan, dimarahi dan dipandang serong.

Kesannya besar untuk masa depan masyarakat dunia walaupun melibatkan pemulauan seorang dua.

Bagi pihak-pihak yang pernah berdepan stigma sehingga dipulaukan ahli masyarakat sendiri, individu yang menjadi mangsa dilaporkan akan mula cenderung merahsiakan tahap kesihatan mereka selepas itu. Mereka akan mula berpura-pura sihat walaupun sebenarnya sedang dijangkiti demam panas - hanya untuk menampakkan bahawa diri mereka OK.

Seandainya wabak melanda sekali lagi, mentaliti yang sama akan terus dipegang di mana mereka akan mula rasa takut melaporkan jangkitan - hanya kerana tidak mahu terus dicop sebagai pembawa wabak.

Tidak dapat kami nafikan dalam situasi sekarang, kuarantin merupakan satu-satunya pilihan yang kita ada; melalui pengisytiharan kawalan pergerakan atau PKP.

Bagaimanapun, ada beberapa cadangan yang perlu kita ambil berat sempena pelaksanaan PKP ini, dalam mengurangkan kadar risiko yang boleh berlaku semasa dan selepas wabak melanda.

Yang pertama, tempoh PKP perlulah berpadanan kerana jangkamasa atau durasi kuarantin dijalankan merupakan faktor utama penyebab perubahan tahap mentaliti seseorang.

Seperti kami nyatakan, seseorang individu akan mula berubah selepas 10 hari dikuarantin. Bagi membantu orang ramai, perlu dinyatakan satu tarikh sebagai tarikh akhir walaupun pemerintah atau kerajaan tidak mampu mengenalpasti tarikh akhir kuarantin dilaksanakan.

Ini kerana kesan kuarantin tanpa had atau 'indefinite quarantine' seperti yang berlaku di Wuhan dan beberapa negara lain, mencipta situasi lebih teruk pada psikologi masyarakat berbanding kuarantin yang diketahui ada titik akhir.

Kepentingan saluran informasi yang mencukupi perlu dikekalkan, agar tiada individu yang merasa tertekan tidak tahu apa yang berlaku. Pekalan makanan, minuman, peralatan dan sebagainya perlulah dipastikan mencukupi.

Pastikan masa anda terisi. Langkah pemberian data percuma serta saluran televisyen percuma sangat membantu dan itu satu langkah yang kami puji.

Pada pandangan peribadi kami, kami tidak bimbang sangat dengan apa yang berlaku semasa wabak. Ini kerana petugas kesihatan kita sudah diakui antara yang terbaik di dunia, dalam usaha memerangi wabak. Amalkan penjarakkan selamat dan jangan keluar rumah tanpa sebab.

Apa yang kami lebih bimbangkan adalah persoalan apa akan berlaku selepas wabak selesai? Apa kesannya pada kita, pekerjaan kita, situasi kita?

Terlalu banyak persoalan belum dapat dijawab kerana kita tidak tahu apa akan berlaku. Apa-apa pun, kita teruslah bersabar dan nantikan tarikh 15 April 2020. Harap semuanya selesai pada hari itu kerana dah lebih 10 hari kita berkurung.

Lebih 10 hari, risikonya sukar diramal. Penulis pun ada kala bercakap seorang diri.

The psychological impact of quarantine and how to reduce it: rapid review of the evidence


Kematian Elisa Lam: Misteri Menyeramkan Yang Masih Belum Terungkai

Sehingga ke hari ini, tiada siapa yang benar-benar tahu bagaimana Elisa Lam mati.

Apa yang diketahui adalah pelajar berusia 21 tahun warga Kanada ini kali terakhir di Hotel Cecil di Los Angeles pada 31 Januari 2013.

Tetapi rakaman CCTV yang menakutkan sebaik sebelum kehilangan Elisa dan juga butiran-butiran yang muncul selepas itu, hanya menimbulkan lebih banyak persoalan daripada jawapan.

Sejak mayatnya ditemui di dalam tangki air hotel tersebut pada 19 Februari, kematian tragis Elisa Lam kekal diselubungi misteri.

Meskipun pejabat pemeriksa mayat memutuskan bahawa kematiannya sebagai "lemas secara tidak sengaja," butiran aneh dari kes Lam telah menimbulkan spekulasi berleluasa tentang apa yang sebenarnya berlaku.

Keganasan internet telah menghasilkan banyak teori tentang tragedi itu, yang membabitkan segala-galanya dari konspirasi pembunuhan kepada roh-roh jahat. Tapi apabila kematian Elisa Lam yang mengganggu, di manakah kebenarannya terletak?

Detektif-detektif Internet mula membuat banyak teori-teori tentang tragedi ini, melibatkan perkara-perkara seperti konspirasi pembunuhan untuk roh jahat.

Pada 26 Jan 2013, Elisa Lam tiba di Los Angeles.

Dia menaiki kereta api Amtrak dari San Diego dan menuju ke Santa Cruz sebagai sebahagian dari pengembaraan solonya di sekitar Pantai Barat.

Keluarga Elisa sangat bimbang untuk membenarkan dia mengembara berseorangan tetapi dia sendiri bertekad untuk pergi bersendirian.

Untuk berkompromi, Elisa bersetuju untuk memastikan dia menghubungi ibu bapanya setiap hari bagi memberitahu bahawa dia dalam keadaan selamat.

Sebab itulah ibu bapanya berasakan sesuatu yang tidak kena apabila mereka tidak mendapat apa-apa berita dari Elisa pada 31 Januari, hari di mana dia sepatutnya meninggalkan Hotel Cecil.

Ibu bapanya akhirnya menghubungi pihak polis Los Angeles, membuatkan premis berkenaan diperiksa namun kelibat Elisa tidak ditemui.

Polis kemudiannya mendedahkan rakaman yang diambil dari kamera-kamera di Hotel Cecil dengan memuat naik ke laman sesawang mereka.

Dan ketika inilah berita tentang kehilangan Elisa Lam menjadi sangat dahsyat.

Rakaman video berkenaan memaparkan Elisa berada di dalam salah satu daripada lif hotel itu pada hari kehilangannya, dengan tindak-tanduk yang tersangat aneh.

Dalam rakaman itu, Elisa dilihat masuk ke dalam lif dan menekan kesemua butang lif.

Dia kemudiannya menjengukkan kepalanya ke bahagian luar pintu lif, melihat ke arah lorong-lorong hotel.

Elisa seterusnya dilihat merapatkan badannya ke dinding lif dan kelihatan seperti sedang menyembunyikan dirinya sebelum sekali lagi mengendap ke luar lif.

Elisa kemudiannya keluar dan masuk lif, sebelum berdiri di bahagian kiri pintu lif dan melakukan pergerakkan tangan dengan isyarat rawak.

Ketika ini, dia kelihatan seperti melambai-lambai dan bercakap dengan seseorang.

Tak lama kemudian, dia masuk kembali ke dalam lif dan sekali lagi menekan kesemua butang lif sebelum keluar semula dari lif.

Dan selepas itu, Elisa sekali lagi membuat pergerakan tangan yang aneh sebelum hilang dari pandangan kamera, dengan pintu lif yang tertutup dan terbuka beberapa

Tiada siapa dilihat di dalam atau di luar lif tersebut, kecuali Elisa.

Reaksi orang ramai terhadap video yang sangat aneh itu telah mendapat 25 juta tontonan dan menjangkau ke Kanada serta China, negara asal keluarga Elisa.

Pada 19 Februari, 2 minggu selepas video tersebut diterbitkan oleh pihak berkuasa, seorang pekerja penyelenggaraan Santiago Lopez menemui mayat Elisa Lam terapung di dalam salah satu tangki air hotel berkenaan.

Santiago menemui mayat tersebut selepas memberikan respons kepada aduan dari pelanggan hotel mengenai tekanan air rendah dan rasa pelik yang datang dari air paip tersebut.

Menurut kenyataan ketua Jabatan Bomba Los Angeles, tangki di mana mayat Elisa ditemui perlu dikosongkan sepenuhnya dan kemudian dipotong dari sisi untuk mengeluarkannya.

Tiada siapa tahu bagaimana mayat Elisa yang ditemui terapung di samping pakaiannya yang dilihat dalam video tersebut, berakhir di dalam tangki air hotel atau siapa lagi yang terlibat.

Kakitangan hotel memberitahu pihak berkuasa bahawa Elisa kerap dilihat berseorangan di sekitar premis hotel.

Tetapi, ada seorang individu yang melihat Elisa sebaik sebelum kematiannya. Di sebuah kedai buku The Last Bookstore yang terletak berhampiran, pemiliknya Katie Orphan adalah antara orang terakhir yang melihat Elisa ketika hidup.

Katie teringat bahawa Elisa membeli buku-buku dan muzik untuk keluarganya di Kanada.

Selepas keputusan autopsi kes Elisa keluar, ia hanya menimbulkan lebih banyak soalan.

Laporan toksikologi mengesahkan bahawa Elisa telah mengambil beberapa jenis ubat-ubatan, kemungkinan untuk masalah bipolar yang dihidapinya.

Tetapi tidak ada petunjuk melibatkan sebarang alkohol atau bahan haram di dalam tubuhnya.

Sejurus selepas laporan toksikologi dikeluarkan, "detektif-detektif" amateur mula meneliti semua maklumat yang mereka peroleh dengan harapan daapt menyelesaikan misteri di sebalik kematian Elisa Lam.

Sebagai contoh, satu ringkasan laporan toksikologi Elisa dimuat naik secara online oleh seorang detektif Reddit dengan minat yang jelas dalam perubatan.

Kesimpulan ini mencadangkan bahawa Elisa, yang telah didiagnosis dengan gangguan bipolar dan kemurungan, mungkin tidak mengambil ubat-ubatan yang sepatutnya dengan betul.

Ini adalah satu penemuan yang penting untuk diperhatikan memandangkan penggunaan ubat penenang untuk merawat gangguan bipolar boleh berisiko merangsang kesan sampingan (bertenaga dan gembira) jika diambil tanpa kawalan.

Sesetengah detektif-detektif amateur terlalu terikat dengan butiran ini dan mencadangkan ia adalah penjelasan yang mungkin di sebalik kelakuan aneh Elisa di dalam lif tersebut.

Kenyataan pengurus hotel berkenaan iaitu Amy Price di mahkamah sangat menyokong teori ini.

Semasa Elisa menginap di Hotel Cecil, Amy berkata bahawa dia pada asalnya menempah bilik seperti hostel berkongsi dengan orang lain.

Walau bagaimanapun, aduan tentang "kelakuan ganjil" dari rakan sebilik Elisa memaksa dia dipindahkan ke bilik peribadi.

Tetapi walaupun jika Elisa ebrgelut dengan masalah mental, bagaimana dia boleh terbunuh? Malah, bagaimana dia boleh ditemui di dalam tangki air hotel?

Laporan autopsi tidak menunjukkan sebarang petunjuk tingkah laku ganas dari bukti yang diproses.

Tetapi pejabat pemeriksa mayat menyatakan bahawa mereka tidak dapat melakukan pemeriksaan penuh kerana mereka tidak dapat memeriksa darah dari tubuh Elisa yang mereput.

David dan Yinna Lam memfailkan saman kematian salah terhadap Hotel Cecil beberapa bulan selepas kematian anak perempuan mereka didedahkan.

Peguam keluarga Lam menyatakan bahawa hotel mempunyai kewajipan untuk "memeriksa dan mencari bahaya di hotel yang boleh memberi risiko bahaya yang tidak munasabah kepada [Elisa] dan tetamu hotel lain."

Hotel Cecil tidak duduk diam dan melawan saman itu denganmemfailkan usul untuk menolaknya.

Peguam hotel berhujah bahawa hotel tidak mempunyai alasan untuk berfikir bahawa seseorang boleh masuk ke dalam salah sebuah tangki air mereka.

Berdasarkan kenyataan mahkamah dari kakitangan penyelenggaraan hotel, hujah hotel itu adalah munasabah.

Santiago Lopez, individu pertama yang menemui mayat Elisa, menerangkan dengan terperinci berapa susahnya dia untuk mencari mayat Elisa.

Santiago berkata bahawa dia menaiki lif ke tingkat 15 hotel tersebut sebelum menaiki tangga ke bumbung.

Kemudian, dia terpaksa menutup pengera keselamatan bumbung dan memanjat ke atas platform di mana 4 buah tangki air hotel itu terletak.

Akhir sekali, Santiago terpaksa memanjat satu lagi tangga untuk naik ke atas tangki utama. Ketika itulah dia menyedari terdapat sesuatu yang luar biasa.

Keterangan Santiago mencadangkan bahawa sangat sukar bagi Elisa untuk sampai ke bahagian atas tangki air bersendirian dan pasti akan ada yang dapat menyedarinya.

Ketua Jurutera hotel, Pedro Tovar juga menjelaskan bahawa amat sukar bagi sesiapa sahaja untuk mengakses bumbung hotel, lokasi di mana tangki air hotel terletak tanpa memicu penggera keselamatan.

Hanya kakitangan hotel sahaja yang dapat mematikan penggera dengan betul. Sekiranya ia berlaku sesuatu, bunyi penggera akan sampai ke meja penyambut tetamu serta seluruh dua tingkat teratas hotel berkenaan.

Hakim Mahkamah Tinggi Los Angeles Howard Halm memutuskan bahwa kematian Elisa Lam adalah "tidak dapat dijangka" kerana ia berlaku di kawasan di mana ia tidak dibenarkan diakses oleh para tetamu.

Kematian misteri Elisa Lam bukanlah satu-satunya kejadian sedemikian yang pertama pernah berlaku di Hotel Cecil.

Malah, masa lalu bangunan itu yang tercemar telah memberikan reputasi sebagai antara salah satu bangunan paling berhantu di Los Angeles.

Sejak pertama kali dibuka pada tahun 1927, Hotel Cecil telah dibelenggu oleh 16 kematian bukan semulajadi dan peristiwa paranormal yang tidak dapat dijelaskan.

Kematian yang paling terkenal berkaitan dengan hotel itu selain kes Elisa Lam adalah pembunuhan pelakon Elizabeth Short, juga dikenali sebagai "Black Dahlia," yang dilaporkan dilihat minum di bar hotel pada hari sebelum kematiannya.

Hotel ini juga pernah dikunjungi oleh beberapa pembunuh paling terkenal di Amerika Syarikat.

Pada tahun 1985, Richard Ramirez yang juga dikenali sebagai "Night Stalker", tinggal di tingkat paling atas hotel ketika melakukan pembunuhan besar-besarannya.

Diceritakan bahawa selepas melakukan satu pembunuhan, Richard akan membuat bajunya yang berlumuran darah di luar hotel dan pulang dengan separuh bogel.

6 tahun kemudian, seorang lagi pembunuh tinggal di hotel itu, iaitu pembunuh bersiri warga Austria Jack Unterweger yang diberi nama julukan "Vienna Strangler".

Dengan sejarah yang mengerikan, anda mungkin beranggapan bahawa Hotel Cecil akan dipulau.

Tetapi sebaliknya, bangunan lama ini telah diberikan status mercu tanda oleh Majlis Bandaraya Los Angeles baru-baru ini. Hotel ini diberi penghargaan sedemikian kerana pembukaannya pada tahun 1920-an, yang dianggap permulaan industri penginapan di A.S.

Sementara itu, kematian tragis Elisa Lam di hotel ini telah memberi inspirasi kepada penyesuaian budaya pop seperti American Horror Story: Hotel, oleh Ryan Murphy.

Semasa sidang akhbar untuk rancangan itu, Ryan Murphy menyatakan bahawa musim baru "telah diilhamkan oleh video pengawasan dari sebuah hotel yang berpusat di Los Angeles yang muncul dua tahun lalu. Rakaman itu menunjukkan seorang gadis dalam lif yang kemudiannya tidak lagi ditemui".

Paling terbaru, studio permainan video mendapat kritikan yang sangat hebat selepas pemain-pemain permainan video YIIK: A Postmodern RPG mendapati persamaan yang sangat serupa dengan kes Elisa Lam.

Dalam salah satu babak permainan itu, watak utama Alex menerima fail video memaparkan satu lagi watak iaitu Sammy, di dalam lif.

Pintu lif itu kemudiannya terbuka dan mendedahkan dimensi alternatif lain di satu lagi bahagian, dan Sammy kemudiannya ditangkap oleh setan sambil menjerit-jerit.

Dalam temu bual 2016 dengan Waypoint, Andrew Allanson yang merupakan pengasas bersama Acck Studios (syarikat dyang menghasilkan permainan YIIK) bercakap tentang bagaimana kematian Elisa Lam telah mempengaruhi penghasilan permainan itu.

Walaupun jawapan kepada misteri di sebalik kematian Elisa Lam masih tidak jelas, obsesi yang mengelilingi misteri itu kekal dalam minda orang awam sejak itu.

1. Misteri Di Sebalik Kematian Mengerikan Elisa Lam Yang Tak Dapat Dirungkai